text:
Geplaatst op 14 September 2021 dor di Ministerio Asuntunan General i Promé Minister
Honorabel señora presidente, honorabel miembronan di parlamento,
E aña akí atrobe sirkunstansia ke pa inougurashon di Aña Parlamentario tin un karakter sobrio. Tur kos a kambia for di prinsipio di 2020 debí na Coronavirus. Resultado ta ku e aña akí tambe e tradishon festivo di inougurashon di Aña Parlamentario tin ku tuma lugá den un ambiente di sobriedat. E pandemia di Coronavirus a afektá nos tur direktamente. Na nos isla, maske hopi hende a sinti nan so, tòg nos a sinti nos konektá ku otro. E kompromiso i solidarismo akí ta típiko di siudadanonan di nos tera i e ta mustra nos kapasidat di ta resiliente, nos kapasidat di lanta bini ariba atrobe for di kualke situashon desastroso.
Mi atmirashon i apresio ta bai di forma spesial pa nos personal den enfermeria, dòkternan, trahadónan den supermerkado i tur hende ku ta mantené transporte públiko funshonando, hendenan den servisio di limpiesa, kuerpo di polis i sobrá hendenan di nos poblashon ku a hasi tur loke ta posibel pa enfrentá e krísis di Corona rònt e isla akí.
Tin hopi motibu pa nos ta orguyoso i pa nos por sigui konstruí nos pais ku firmesa, maske kuantu reto nos ta enfrentando. Denter di nos solidaridat, huntu ku e otro paisnan i e organismonan públiko den Reino, nos ta sinti e fortalesa ku nos por ta un sosten pa otro i ku nos por konta ku otro. E konekshon akí ta resaltá mas ainda, ora e nesesidat ta grandi, manera ora nos ta haña nos ta lucha den e pandemia akí ku perseveransia i fleksibilidat pa loke ta e medidanan. Gobièrnu ta gradisidu pa tur partner den Reino ku di un òf otro moda a duna nan kontribushon den esaki.
Ku konfiansa den nos abilidat, Kòrsou lo kontestá e eksigensianan serio pa loke ta gobernashon i maneho finansiero ku awor i den futuro ta eksigí di nos. Den e Aña parlamentario ku nos ta inougurá awe, Kòrsou komo pais outónomo den Reino lo sigui estrechá e lasonan ku e partnernan den Reino. Ta nifiká ku kaminda ta posibel, nos mes lo enfrentá e retonan, pero ta nifiká tambe ku nos lo pidi yudansa ora nesesidat eksigí esei.
Señora Presidente, Miembronan di Parlamento,
Riba programa di e aña parlamentario ku ta kuminsá awe, tin komo prioridat, brega, esta traha duru, pa rekonstruí un pais ku tin konfiansa den su mes i ku tin bista fiho riba un futuro próspero. Un luna pasá, dia 13 di ougùstùs a hasi un bon inisio ora a firma un akuerdo atministrativo entre tur partner den Reino tokante e Proposishon di Lei di Reino COHO. Pero esei ta djis un inisio. Tin un kaminda di kana ainda pa yega na un Lei di Reino COHO ku efektivamente lo sirbi komo vehíkulo pa monitoriá i yuda implementá e reformanan nesesario pa un mihó Kòrsou. Banda di e trayekto akí mester desaroyá un programa agudo tambe, un Plan Nashonal di Rekuperashon pa forma un base pa un mihó desaroyo pa kada siudadano i sirbi di kompas pa restablesé nos nivel di bida.
Implementashon di e Plan Nashonal di Rekuperashon ta dependé di e rekursonan pa logra e metanan menshoná. Nos lo mester hasi lo máksimo pa yega na fondo pa por realisá tur e invershonnan nesesario.
No por laga e oportunidat akí pasa sin menshoná ku mester bini un “mind-shift” esta un kambio di mentalidat serka un-i-tur. No tin espasio mas pa desperdisio. Nos tur lo tin ku kontribuí pa oumentá produkshon. No por pèrdè tempu mas i laga di aktivá tur e proyektonan nesesario ku ta generá entrada pa gobièrnu i ta duna kontribushon na desaroyo di nos pais.
Señora Presidente,
Ministerio di Asuntunan General
Gabinete Pisas II resientemente a yega na un akuerdo kon ta prosedé pa realisá e Proposishon di Lei di Reino COHO.
Gobièrnu a bai di akuerdo pa laga konseho di minister di reino (RMR) tuma e siguiente paso ku e proposishon di lei, esta di entregá esaki na e respektivo parlamentonan pa aprobashon, respetando asina outoridat di e parlamentonan di tur partner den reino ora ta tuma desishon tokante proposishonnan di lei konforme
Statüt. Ke men ku ainda parlamento lo tin oportunidat pa hasi pregunta i entregá
“amienda”, komo proposishon pa trese kambio na tratamentu di e Lei di Reino den Tweede Kamer.
E tarea den e kuadro akí ta, pa yega na un akuerdo di koperashon pa mas aña ku kada un di e paisnan den reino, pasobra union ta hasi forsa.
Manera ya a menshoná, atenshon pa e pandemia di Coronavirus tambe ta haltu riba lista di ministerio di asuntunan general. Den e kuadro akí, mester hasi lo máksimo pa salbaguardiá salú di henter poblashon di Kòrsou. Un manera pa aportá, ta stimulá nos pueblo pa bai bakuná masalmente.
Banda di esaki tin ademas, atenshon pa e refineria na Kòrsou, pa logra ku esaki por kuminsá operá bèk mas pronto posibel. Durante e último añanan, na mas ku tres okashon a purba reklutá un operador pa e refineria, ku pa algun aña no ta operashonalmente aktivo. Aktualmente ta negoshando ku un konsorsio lokal ku meta pa algun empresa grandi logra ku e refineria lo ta bèk den operashon. Asina lo kontinuá di un forma aselerá ku e negosiashonnan andando. Den kaso ku no logra yega na akuerdo, lo bai ‘head hunt’ un kompania pa operá e refineria i e ‘Curaçao Oil Terminal’ (COT) na Bullenbaai.
Ounke na nivel mundial ta hasi esfuerso grandi pa pasa di energia fosil pa energia alternativo, tin ku realisá ku e refineria i COT a haña un importansia stratégiko adishonal ku deskubrimentu di petrolio na gran kantidat na Guyana i Sürnam. Tur esaki banda di e posnan eksistente na Brasil i na Venezuela.
Ministerio di Desaroyo Ekonómiko
Pa algun aña siguí, Kòrsou no a konosé un kresementu ekonómiko. Nos mester ban pone mayor énfasis riba desaroyo ekonómiko di nos pais i oumentá produkshon. Esaki lo resultá den un oumento di entrada di Gobièrnu i asina redusí nos défisitnan presupuestario ku na su turno lo tin ku kondusí na mas bienestar pa pueblo. Di otro banda mester ta konsiente ku shòk di e pandemia di Corona ta di tal magnitut ku mester hasi esfuerso- i invershonnan grandi pa por aselerá rekuperashon di Kòrsou; p’esei lo mester hinka tur esfuerso den formulashon i despues den implementashon di nos Plan Nashonal di Rekuperashon.
Covid-19 a afektá spesialmente esnan mas pober i vulnerabel. Redukshon di pobresa i distribushon di bienes a haña un sla di marka mayó. Pues pa dil ku e realidatnan despues di pandemia, mester realisá un programa di rekuperashon pa hasi pais resiliente, sostenibel i ku tin ku tene kuenta ku inklushon, spesialmente di esnan di ménos rekurso i posibilidat.
E Plan Nashonal di Rekuperashon ku su enfoke riba ampliashon di e sektor turístiko ku entre otro mas hotèl, lo tin ku bira realidat. No por pèrdè mas tempu. Mester buska finansiamentu, konstruí di un forma aselerá i pone den operashon tur e hotèlnan rònt Kòrsou.
Banda di esaki ta imperativo pa gana nos refineria i COT den operashon. Esaki ta konta méskos tambe pa stabilisá i fortifiká nos astiyero i demas proyekto den sektor ekonómiko.
Lo enfatisá oumento di produkshon, lo hasi ehersisio pa baha kosto di bida i di nos rekursonan di produkshon, ademas, utilisá optimalmente nos fuentenan di produkshon. Konsiderando ku pais ta den krísis, no ta ora pa diskutí riba subida di gastu di niun índole. Al kontrario, ta spera partisipashon óptimo di tur yu di tera ku lo duna di nan parti pa realisá rekuperashon di Kòrsou.
Ministerio di Transporte, Tráfiko i Planifikashon Urbano lo konsentrá riba aksesibilidat pa i na Kòrsou, pa di un manera sigur i efikas, via tráfiko aéreo, tráfiko marítimo i tráfiko riba tera, tur hende por yega kaminda nan ke bai. Tambe lo pèrkurá pa bini fasilidat pa un sistema di transporte públiko optimal.
Ta obligashon i responsabilidat primordial di Gobièrnu pa pèrkurá pa sufisiente kas pa pueblo, i sigur pa esnan di ménos rekurso, pasobra un kas, ta un dje nesesidatnan básiko di hende pa e i su famia por biba un bida desente i digno. P’esei Gobièrnu lo hasi su máksimo esfuerso pa krea kapasidat pa konstruí sufisiente kas i brinda komunidat e posibilidat pa por haña un bibienda. Ta un echo ku kayanan di Kòrsou ta na mal estado i ta rekerí atenshon agudo. Den e kuadro akí lo bini ku mekanismonan pa usa tur e sèn ku pagadónan di belasting di number di outo ta paga, pa drecha infrastruktura di nos kayanan. Drechamentu i konstrukshon di kaminda nobo ta di sumo importansia pa por kontribuí na desaroyo di Kòrsou. Pa duna impulso na desaroyo ekonómiko tambe, lo inisiá revishon di e lei di “Eilandelijk Ontwikkelings Plan “ esta E.O.P., pa asina habri posibilidat pa mas invershonista bin invertí den proyekto na Kòrsou. Lo aselerá e proseso pa terenonan ku tin ku bira erfpacht. Esaki lo trese desaroyo i trabou den konstrukshon, pero tambe mas entrada pa pueblo. Esakinan tambe lo forma parti importante den e plan di invershon di e Plan Nashonal di Rekuperashon.
Ministerio di enseñansa, siensia, kultura i deporte (OWCS) su tarea ta pa garantisá ku kada habitante di Kòrsou tin oportunidat igual pa desaroyá di forma holístiko pa bira un persona di pleno kapasidat ku potensial pa partisipá di un forma outónomo, responsabel, konstruktivo i kontribuí asina na desaroyo ekonómiko sosial i spiritual di sosiedat.
Reforma integral di nos enseñansa i formashon ta un proseso dinámiko i mester ta un proseso kontinuo i duradero. Den e kuadro akí un reforma edukashonal ku tin un impakto riba tur nivel simultaniamente ta nesesario. Ta alkansá esaki, mediante evaluashon sientífiko profundo di e sistema di enseñansa i formashon aktual. Ta analisá tantu e prosesonan komo e resultado di enseñansa i formashon, pa loke ta su ròlnan prinsipal, esta kalifiká, sosialisá i aloká kada siudadano den nos pais, sometiendo e evaluashon i análisis akí kontinuamente na índise di referensia internashonal.
Den kuadro di e ‘Pakete di reforma’ di nos pais, nos ta den proseso di reformá nos sistema di enseñansa, ku e ophetivo pa alsa nivel di enseñansa, akoplá enseñansa na e nesesidatnan di e merkado laboral doméstiko, i aliniá esaki na e sistema di enseñansa den reino.
Resultado di e análisis profundo akí ta pidi pa aktualisá lei i reglamentonan lokal, fortifiká sistemanan di garantia di kalidat na tur nivel, fortifiká e funshon di maestro, mehorá e proseso di enseñansa, fortifiká struktura di guia i kuido di alumno i studiante, kaminda ta nesesario mehorá evaluashon formativo i edukativo pa finalmente alkansá oumento di e rendimentu di enseñansa i formashon.
Pa sostené tur esaki ya ta intensivando i aselerando e proseso di digitalisashon di enseñansa, ku e propósito di aktualisá i modernisá henter e realisashon di enseñansa na nivel ehekutivo i operativo.
Siensia, teknologia i inovashon ta tres aria fundamental i esensial ku ta influensiá tur aria di nos bida. Ta un realidat ku den e añanan benidero nos komunidat ta dilanti di situashonnan sosialmente mashá kompleho. Por ehèmpel e aspekto di desaroyo duradero, e aspektonan sosial diversifiká kresiente i naturalmente prevenshon i eradikashon di e pandemia. Den e kuadro akí, ta nesesario pone atenshon na un manera debidamente strukturá pa yega na maksimalisá konosementu den formulashon i ehekushon di maneho.
Kultura ta wesu di lomba i base pa desaroyo di un komunidat. E ta alabes un instrumento importante pa edifikashon di pais. Ta di vital importansia fortifiká balor propio di nos hendenan. Konosé historia i kultura di nos pais pa nos realisá e nashon ku nos tur lo ke.
Edukashon físiko en general i deporte en partikular ta pilánan di importansia ku ta kontribuí na formashon i salú físiko, mental i spiritual di hende. Ku e pandemia di Coronavirus, e ròl di deporte a bira ainda mas signifikativo. Deporte por aportá na un estilo di bida mas salú ku tur e bon konsekuensianan ku esaki por tin.
Ministerio di Desaroyo Sosial, Labor i Bienestar lo tuma e inisiativanan nesesario pa den union ku tur siudadano, negoshi i institushon, stimulá i fortifiká desaroyo sosial i bienestar di e habitantenan di Kòrsou. Lo hasi esaki kreando un ambiente duradero di biba, siña i traha; un ambiente salú, di amor, di mayor seguridat i konstruktivo. Lo pèrkurá tambe pa krea un ambiente di biba ku ta sigurá kalidat di bida, ku ta stimulante i ta emansipá. Den esei, famia, hubentut, trabou i desaroyo sosial tin un lugá sentral.
Señora Presidente,
Mishon di Ministerio di Finansa ta pa promové un maneho finansiero, fiskal i di duana efektivo i balansá, pa atkisishon i uso responsabel, efikas i hustifiká di fondonan públiko i kontròl di asuntunan presupuestario. Alabes ehekushon efektivo i efisiente di asuntunan fiskal i asuntunan relashoná ku duana.
Finansa públiko di Kòrsou ta bou di preshon pa diferente motibu. P’esei gobièrnu lo traha di forma interministerial kaminda Ministerio di Gobernashon, Planifikashon i Servisio Públiko (BPD) lo tin ku hunga un ròl aktivo pa por digitalisá prosesonan, entre otro, den nos servisio di belasting.
Den kuadro di ‘Landspakket’, ta nesesario hasi reforma di nos leinan fiskal, kaminda e meta ta pa kita for di belasting direkto i pone mas énfasis riba belasting indirekto.
Ta importante nota ademas, ku situashon di likides di nos pais ta krítiko. P’esei, Ministerio di Finansa lo hasi tur loke ta na su alkanse pa por drecha e situashon akí. Un di e metanan ta pa eventualmente, pero mas pronto posibel, yega na un deklarashon di aprobashon (“goedkeurende controleverklaring”) pa tur su relatonan anual finansiero ku a keda pendiente. P’esei gobièrnu lo introdusí algun kambio den finansa di Kòrsou. E kambionan akí ta inkluí entre otro kòntròl pa sigurá un maneho finansiero sano den e ministerio. Lo pèrkurá pa persona- i instansianan tuma responsabilidat i karga konsekuensia na momentu ku no kumpli ku lei. Lo usa e dokumento titulá “Roadmap tot een goedkeurende controleverklaring” komo punto di salida, inkluso e plannan di akshon ku ta pertenesé na e ‘roadmap’ akí.
Señora Presidente,
Den kuadro di nos finansa públiko, ta nesesario pa Ministerio di Finansa, uni forsa ku tur e otro ministerionan, pa realisá un bahada di gastu i asina reskatá nos finansa públiko.
Lo introdusí tambe, alternativa pa por generá mas entrada pa pais. E proseso akí ya ta andando bela yen. E alternativanan akí ta inkluí por ehèmpel kambionan di lei den kuadro di omzetbelasting i tambe introdukshon di leinan den kuadro di online gaming. Ámbos lei lo yuda pa kombatí e sirkuito gris i pretu. Aktualmente Ministerio di Finansa ta den proseso pa kobra omzetbelasting na momento ku un kliente swipe ku su karchi di banko i ora ku hasi transferensia online. Pa online gaming lo hasi e kambionan nesesario den lei pa e kompanianan establesé na Kòrsou ku ta brinda oportunidat pa partisipá den online gaming, paga un “tarifa”.
Den kuadro di Pakete di reforma di nos pais nos ta den proseso di reformá nos sistema fiskal. Lo kambia e leinan di belasting ku e ophetivo pa hasi nan mas fásil pa komprondé i ehekutá, pero mas importante ainda, pa stimulá nos ekonomia, ku na su turno lo nifiká mas entrada pa Gobièrnu. Tambe lo reorganisá belastingdienst i duana pa por ehekutá e sistema fiskal nobo.
Ministerio di Gobernashon, Planifikashon i Servisio Públiko
Un grupo grandi di ámtenar di diferente ministerio a hasi uso di e posibilidat di baha ku VVU< esta tuma retiro voluntario tempran). Un palabra di gratitut ta bai na tur ku a traha hopi aña pa Gobièrnu. Ku esaki, e nesesidat pa digitalisá a bira mas agudo. Áreanan di enfoke di Ministerio di Gobernashon, Planifikashon i Servisio Públiko ta pa mehorá e aksesibilidat na servisio públiko ku yudansa di ICT (Teknologia di Informashon i Komunikashon) i evaluá aksesibilidat i kontinuidat. Esaki ta pa optimalisá e servisio na kliente (amabilidat ku kliente, aksesibilidat pa kliente i satisfakshon di kliente), na nivel tantu interno komo eksterno. Asina lo garantisá ku tur hende tin derecho di akseso na informashon i servisio, inkluso esnan ku tin un òf otro limitashon.
Pa por logra esaki ta nesesario krea i implementá norma di maneho- i instrumentonan pa monitoria, evaluá regularmente e kalidat i nivel di servisio públiko i realisá investigashonnan ku ta midi satisfakshon di e kliente tambe.
Pa e aña akí i den futuro, Ministerio di Hustisia tin e firme propósito di hiba un maneho transparente, konfiabel i konsistente, i funshoná (estriktamente) denter di e kuadronan legal.
Un di e áreanan ku ta di importansia kapital, ta e kombatimentu di kriminalidat. Pa logra kombatí krímen i trese bèk un sentido di seguridat haltu, mester ekipá i fortifiká henter e kadena hudisial debidamente. Kada servisio relashoná ku sea prevenshon, represhon i òf resosialisashon lo haña te kaminda por, e instrumentonan nesesario pa e por kumpli ku su tareanan.
Den kuadro di kombatimentu di korupshon i restourashon di e balornan i norma moral, lo instituí i prepará, den koperashon ku e asina yamá “Opleidingsinstituut voor de Rechtshandhaving” mihó konosí komo “skol di polis”, un tim di sosten ku ta konsistí di hóbennan i ekspertonan riba e tereno di “cyber crime”.
Ministerio di Salubridat, Medio Ambiente i Naturalesa (GMN)
Kòrsou ta konfrontando e krísis kousá pa Coronavirus, ku ta hasiendo un impakto grandi den nos komunidat i mas ku klaro riba e ministerio.
Enkargá ku bienestar di salú, medioambiente i naturalesa den tur sentido di palabra, e ministerio akí lo promové primeramente un bida salú, alimentashon saludabel produsí den nos propio pais.
Lo enfoká riba un medioambiente den kua mester tin un balansa den e manera ku nos ta usa i ta atendé ku nos Tera, Awa, Airu i Laman. Tur esaki pa nos por logra un sistema ekológiko balansá. Lo pone énfasis ademas riba un maneho integral entre e diferente entidatnan di Salú, Kuido, Agrikultura, Medioambiente i Naturalesa. Esaki ku e meta pa introdusí inisiativa nobo ku ta duna atenshon na e hendenan mas vulnerabel den nos pais. Lo bini oportunidat pa nos por atendé ku e krísis i otro retonan den nos área sin kousa turbulensia serka pueblo, pero mas bien duna hende mas konfiansa i kita nan miedu.
Gobiernu ke pèrkurá pa nos salubridat ta dirigí riba e nesesidatnan spesífiko di nos pueblo; e kuido i servisio mas aksesibel, kaminda hende por yega sin niun problema.
Banda di e krísis di Coronavirus, Ministerio di Salubridat, Medioambiente i Naturalesa lo dirigí su atenshon riba prevenshon, pa asina baha e kantidat di enfermedatnan króniko, e asina yamá “Non Communicable Diseases”
(Enfermedatnan ku no ta pega), manera diabétis, preshon haltu, atake selebral, atake di kurason, kanser, enfermedat respiratorio króniko i enfermedat síkiko.
E meta akí nos por logra ku un estilo di bida mas salú, dor di kome mas tantu kuminda natural, move muchu mas, pone atenshon na e parti spiritual, kuida nos naturalesa i medioambiente.
Señora Presidente, honorabel miembronan di parlamento,
Nos pais tin retonan enorme pa atendé kuné, pero nan no ta deskonosí pa nos. Ta un realidat ku den e próksimo añanan nos komunidat ta dilanti di situashonnan sosialmente sumamente kompleho. Por ehèmpel e aspekto di desaroyo duradero, e aspektonan sosial diversifiká kresiente i naturalmente prevenshon i eradikashon di e pandemia di Coronavirus.
No opstante tur e retonan akí, Gobièrnu di Kòrsou ta komprometé su mes pa, ku yudansa di Dios Todopoderoso hiba nos Kòrsou dilanti. Nos ta konsiente ku pa nos por logra e meta akí, nos tin mester di komprenshon i kooperashon di kada un di nos siudadanonan. Ta p’esei, di awor i den futuro ban traha huntu ku ún vishon kompartí pa hiba nos Kòrsou riba kaminda pa progreso! Na final di kuenta, union ta hasi forsa.


c: text/html

text:
Den un conferencia di prensa Secretario di Estado HulandesRaymond Knops a splica dicon Hulanda a cambia e condicionnanden e ‘voorwaarden brief’. Aki ta referi especificamente na e partiden cual ta referi na e ‘specifieke voorwaarden Aruba’, den cualna juli tabata tin inclui un suma di AWG 204 miyon pa lunananjuli augustus y september, y den e carta di november, a cambia esaki pa AWG 204 miyon pa lunanan juli, augustus, September,oktober y november.
Sr. Knops a splica cu como cu Aruba mes a logra cubri sugastonan pa e lunanan di juli y augustus, Hulanda no tabata sa cu Aruba tabata tin mester di mas placa. Y ta p’esey nan a baha e cantidad di placa. Pero awor cu nan a compronde cu Aruba tin mester di e placa aki, nan ta dispuesto pa presta Aruba e placa aki.
Gobierno di Aruba a reacciona satisfecho cu Hulanda a recapacitay ta dispuesto pa presta e suma cu Aruba realmente mester tambepa cubri e debenan di juli y augustus.
Gobierno di Aruba a haci e peticion na Hulanda pa e sumaadicional desde siman pasa, pero no a haya contesta ainda.
Gobierno ta lamenta cu Hulanda no a delibera cu Aruba riba esakiprome cu a cambia e condicionnan dia 4 di september, pasobranos por a spaar hopi tempo, trabou y preocupacion. Sinembargo, Gobierno di Aruba ta satisfecho cu Hulanda a cambia di opinion.
Mientras tanto Gobierno di Aruba a wordo forsa desde dos simanpasa pa busca un solucion pa e problema aki, y manera PromeMinister Evelyn Wever-Croes a anuncia siman pasa, tin interesado pa presta Aruba e placa aki. Gobierno di Aruba a siguicu e procedura y mientras tanto a emeti bono pa por haya placariba termino corto, mirando cu e procedura cu Hulanda ta tardando demasiado. Awor pues Aruba ta wardando riba Hulandapa aproba e suma adicional pa juli y augustus. Manera menciona, Gobierno di Aruba siman pasa mesora a manda e peticion pa Hulanda, pero ainda no a tende nada. Den e situacion aki, ta un bendicion cu tin otro interesadonan, pa financia Aruba. E interesta mas halto, pero por lo menos e ta placa sigur riba terminocorto. Y ta awor Gobierno di Aruba tin mester di e placa, cu urgencia, pa cubri especialmente cuido di salud, mirando cu Hulanda no kier financia full e suma.
Gobierno di Aruba kier enfatisa cu e ta actuando den e mihointeres di cada ciudadano di nos pais.

robotstxt: allowed

filter: keep


text:
PronóstikoPronóstiko di tempu pa Kòrsou i bisindario bálido te djasabra mainta 6:00 o.l., 5 di ougùstùs 2017.Kompilá: djabièrnè 4 di ougùstùs 2017, 05:00 (check e imagen di radar)
Pronóstiko
Pronóstiko di tempu pa Kòrsou i bisindario bálido te djasabra mainta 6:00 o.l., 5 di ougùstùs 2017.
Kompilá: djabièrnè 4 di ougùstùs 2017, 05:00 o.l. (09:00 UTC).
Tempu: Parsialmente te hopi nublá ku algun áwaseru i ku posibilidat pa welek ku bos.
Temperatura máksimo lo alkansá 33 ºC i temperatura mínimo 25 ºC.
Solo ta sali 06:23 i ta baha 19:00 o.l.
Bientu: For di direkshon ost i moderá; forsa 3 te 4 (12 te 30 km/ora, 7 te 16 nudo). Prinsipalmente den áwaseru, ráfaga basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: E ola tropikal ta situá ketu bai riba e parti oriental di Karibe i ta move poko poko den direkshon wèst. Durante di próksimo 24 ora, e disturbio aki lo sigui generá áwaseru riba nos isla ku posibilidat ainda pa welek ku bos.
Kondishon di laman: Trankil te moderá ku altura di olanan entre 0.5 i 2 meter (2 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djadumingu mainta: Por lo general parsialmente nublá ku chèns pa áwaseru.
Meteorólogo: Rombley/Thomas.
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
Detenshon pa violashon di disposishon hudisial
KOMUNIKADO DI PRENSA 426 / 2020
1 novèmber 2020
Detenshon pa violashon di disposishon hudisial
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 30 di òktober 2020, alrededor di 16.22 or, Polis a detené un hòmber sospechoso
pa violashon di disposishon hudisial.
E hòmber sospechoso D.A.S. nasé na Kòrsou di 39 aña de edat, ku tabata keda den un
instituto bou di guia di reclassering, a bandoná esaki i kibra ku e kondishonnan stipulá.
A presentá e sospechoso dilanti un fiskal ouksiliar ku a ordená su enkarselamentu.
Investigashon den e kaso ta kontinuá.


text:
Mi sa uza e palabra “Fairshare” hopi den contexto di San Nicolas y e resto di Aruba cu desaroyo economico y GDP per capita growth. Mi ponencia politico ta pa San Nicolas haya un mihor participacion economico den nos democracia Arubano. Pero ban analisa un rato e discrepancia entre sector priva y publico.
Guera contra trahador
Tin un desbalansa significativo den HORECA (Hotels, Resorts and Casino’s) compara cu esnan den servicio di gobierno. Si nos saca e ‘hoog geschoolden’ di e aparato gubernamental nos ta wak un desbalansa enorme. Nos di Movimiento Electoral di Pueblo semper a purba di mantene e gap ey mas chikito posibel, pero e ultimo 8 añanan Gabinete Eman a orkestra un guera contra e clase trahador di Aruba. A duna un grupito tur e poder financiero y a sacrifica nos clase trahador. Un persona trahando den hotel no tin entrada fiho manera un ambtenaar, no tin voorjaarspremie, bashiepremie y najaarspremie ni vakantieuitkering of dertiende maand.
Cheap labor
Gobierno di AVP tampoco a ahusta e tabelnan di impuesto, mucho menos e minimumloon e ultimo dos periodo di gobernacion, al contrario a gasta riba 560 miyon di ATA sin cu nos trahadornan den HORECA a haya nan fairshare di return pa e placa hinca pa promove Aruba su unico pilar economico. Nos ta wak un discrepancia grandi den e minimumloon y bestaansminimum. Un abuso total pa sobrevivi bao di e maneho neoliberal di Sr. Eman. Esta un abuso cu nos hendenan mester a hasta acepta trahadornan ilegal combina cu ontheffing di Minister Paul Croes. Competencia inhusto contra nos clase trahador local y e fenomeno di cheap labor cu a sigui aumenta e ultimo 20 añanan.
MEP cu solucionnan
Nos di MEP lo percura pa mas stabilidad laboral, proteha nos localnan di abusonan laboral y percura pa nan tambe haya nan fairshare den progreso economico/financiero. Mester explora e posibilidad di un siman di trabao di 40 ora pa frena e problemanan social. Tambe mester reduci mas tanto e fenomeno di cheap labor, reorganisa nos mercado laboral y inverti den on-the-job-training mas tanto posibel. Lo mester crea oportunidadnan specialmente pa hobennan cu ideanan innovativo. Baha impuesto directo y traha mas riba impuesto indirecto pa por laga tur hogar na ARUBA cu mas placa pa mantene nan calidad di bida. E reto aki mester por hunto cu comercio, gremio y sindicatonan y otro stakeholders den nos comunidad. Mester vota CONSCIENTE di 22 di september venidero pa por salba e clase trahador di mas pobresa y un bida marginal. Hunto nos por crea un mihor redistribucion di nos economia y reduci pobresa y trece mas prosperidad pa un y tur biba na Aruba.


text:
ORANJESTAD – E miembro di e Konseho Insular di Sint-Eustatius Clyde van Putten ta yama e komisario di gobièrnu Marcolino Franco un ‘Reichscommissaris’. Franco lo ta goberná e isla a base di un mandato, ‘algu no bisto internashonalmente for di e era Nazi’.
E tenshonnan entre Hulanda i Sint-Eustatius a yega na un kulminashon ora gobièrnu hulandes a kita e gobernashon di e isla for di e Kolegio Ehekutivo na febrüari. A nombra Franco, e eks-presidente di e Parlamento di Kòrsou, temporalmente komo komisario di gobièrnu.
Petishon na NU
P’esei Van Putten a manda tur miembro di Nashonnan Uní (NU) un petishon, pa kita Hulanda su asiento den e Konseho di Seguridat di NU.
‘Promesa sagrado’
‘Nos ta entregá e kapasidat pa instituí un avalancha di prohibishon kontra uso di intervenshon violento, na bo prestigioso Konseho”, Van Putten ta skirbi den e petishon. “Nos ta apelá na NU pa kumpli ku su promesa sagrado pa yuda nos den tempu di emergensha. E tempu ei a yega!”
‘E invashon aktual di Sint-Eustatius ta proba ku Hulanda no ta respetá Nashonnan Uní.’ – Clyde van Putten
Van Putten ta skirbi mas aleu den e petishon ku e ‘invashon aktual di Sint-Eustatius ta proba ku ainda Hulanda no ta respetá ni NU ni su mes responsabilidatnan segun e Tratado.’
Moshon
Segun un moshon ku e Konseho Insular di Sint-Eustatius a tuma na mei di 2017, ‘e isla a pidi repetidamente pa un diálogo ku e gobièrnu hulandes, a base di rèspèt mútuo i ku e meta pa mehorá i korigí e relashon aktual entre e dos gobièrnunan’.
“Pa medio di esaki mi ta duná ‘bo un último oportunidat pa e diálogo ei i mi ta sugerí ‘bo pa tuma pasonan inmediato pa evitá akshonnan (di intervenshon) asina”, Van Putten a avisá sekretario di estado Raymond Knops (Relashonnan di Reino, CDA) den un karta anteriormente e siman akí. Segun e, e akshonnan di Knops ta daña ‘e reputashon i e imágen ínternashonal di e Reino hulandes strukturalmente’.
Na desèmber Van Putten a yama e sekretario di estado ‘arogante’ i un ‘Napoleon modèrno’. Na òktober tabatin kuestionamentu di e polítiko ora ku el a bisa durante un konferensha di prensa na Kòrsou ku ‘nan’ lo ‘mata i kima e militarnan hulandes den e kayanan di Sint-Eustatius’.
Kontra deseo di pueblo
Jared Genser, e abogado di e gobièrnu di Sint-Eustatius, a enfatisá den un karta di 20 di desèmber 2017 pa gobièrnu hulandes, ku Sint-Eustatius no a skohe pa e statùs aktual di munisipio ekstra-ordinario. T’asina ku e poblashon a indiká durante un referèndùm na 2005 di ke keda den Antia Hulandes, loke no tabata posibel mas despues di 10 di òktober di 2010.
‘Ta klaramente bisto ku bo gobièrnu ta kastigando e habitantenan di Sint-Eustatius’ – abogado Jared Genser
Riba 6 di febrüari Genser a bolbe manda un karta pa Knops, ku e petishon pa un diálogo i pa drai e tumamentu over di e gobernashon di e isla bèk. “Ta klaramente bisto tambe ku bo gobièrnu ta kastigando e habitantenan di Sint-Eustatius pa nan eskoho di un gobièrnu (lokal) ku repetidamente a eksiguí pa respetá su derechinan”, Genser a añadí.
Defendé derechi di pueblo
“Mi ta eksiguí ku e gobièrnu hulandes ta stòp i ta distanshá su mes di su akshonnan ilegal. Si esaki no sosodé, e gobièrnu di Sint-Eustatius lo aktua di forma resoluto pa defendé e derechinan di su pueblo na nivelnan tantu lokal komo internashonal, ku tur instrumènt hurídiko ku tin”, Genser ta avisá.


text:
ORANJESTAD – E siman aki e proyecto Watty Vos Boulevard a start den forma festivo. Un proyecto cu ta bay tin un impacto economico grandi pa pais Aruba. Na e ocasion aki, Ministernan Eman, Sevinger y Arends a hiba palabra, mescos tambe partnernan strategico den sector priva. E proyecto aki ta bay percura pa e fluho di trafico cana miho ya cu Aruba su cantidad di auto a triplifica den e ultimo 25 añanan y un ‘ringweg’ di e embergadura aki ta un necesidad grandi. Minister di Asuntonan Economico Richard Arends den su discurso a amplia riba e desaroyo economico cu un proyecto asina tin pa Aruba.
Minister Arends: “Awe ta marca un dia hopi importante. No solamente nos ta inicia e proyecto infrastructural mas grandi cu nos a yega di conoce durante e ultimo 30 añanan, pero awe nos tur por ta testigo di un vision cu a nace na 2010 ora Gabinete Mike Eman I a crea un programa di infrastructura, di inversionnan den areanan publico como tambe energia. Tur esaki no a sirbi solamente pa ‘jumpstart’ e economia y sali di e crisis economico reinante, pero tambe e tabata un inversion grandi den forsa laboral, den poder di compra di e ciudadano.” Minister Arends a enfatisa e importancia di productividad di nos infrastructura den liña di e metanan di desaroyo sostenibel di Nacionan Uni unda cu despues di a inicia e proyecto luna pasa, awe a cuminsa cu construccion di e prome rotonde cu lo conecta dos area di e isla loke ta un alivio bahando e congestiamento y trece beneficionan pa tur esnan cu ta participa den nos economia.
“Obviamente e proyecto aki ta simbolisa e era nobo di desaroyo economico di Aruba. Algun aña pasa tempo mi tabata Presidente di FESCA, awe ta carga nomber di dr. Mito Croes, nos a yega na e conclusion cu bo por tin un desaroyo economico sostenibel solamente si bo calidad di infrastructura, calidad di bida, calidad di areanan publico ta den balansa cu otro.” Arends a mustra riba e hecho cu e superficie di nos infrastructura,no a desaroya su mes conforme e desaroyo economico cu nos a conoce durante e ultimo 30 añanan ni tampoco conforme e cantidad di auto. Esaki ta nifica cu tabatin un espacio hopi grandi pa haci mehoracionnan necesario y amplia e cantidad di caminda pa autonan por core.” El a bisa cu aparte di esaki a inverti tambe den turismo y grandemente den rehabilitacion di e refineria. Cu e dos pilarnan economico aki cu ta solido y cla pa afronta e desaroyonan nobo, infrastructura y areanan publico como e di tres pilar ta forma e simbolo tambe pa diversificacion di economia di Aruba.
Arends a amplia riba e cinco areanan fisico cu ta consecuencia di e trabounan infrastructural grandi . Nan ta e areanan rond di refineria, rond waf di Barcadera, rond di hospital, rond di e waf bieu di carga y e di cinco ta esnan rond di e obranan infrastructural . Tur esaki ta fuente pa desaroyo economico nobo promoviendo asina tecnologianan limpi, companianan mediano y chikito, exportacion di conocemento, actividad local como tambe mercado local.
“No ta keda mi nada otro di gradici y felicita minister Sevinger pa su empeño y sigur Prome Minister Eman pasobra cu e proyecto aki ta resultado di su bishitanan diario na cada ministerio, reunionnan semanalmente cu e tabata hiba pa por tin tur partido riba e mesun liña pa awe nos por ta para aki y ta testigo di e di dos fase di e rotonde na Cumana di Watty Vos Boulevard.”


text:
DEN HAAG – Derecho di vota pa studiantenan di Sint Maarten na Hulanda i Miembronan di Staten ku sali for di un partido no por yuda koalishonnan haña mayoria mas. Si ta na gabinete di Sint Maarten henter e sistema elektoral ta kambia pronto.
Asina promé minister William Marlin (National Alliance) a bisa djadumingu durante un enkuentro na kas di Sint Maarten na Den Haag. Gabinete ke pa tur studiante den eksterior por vota. Aktualmente bo mester ta inskribí na Sint Maarten pa bo por vota. Ku e kambio Sint Maarten ta hañ’é ku ‘un reto finansiero i logístiko’, e promé minister ta bisa.
Kombersashonnan
E ke ayudo di gobièrnu hulandes pa bini sentro elektoral na Amsterdam, Groningen, Rotterdam i Utrecht. Mas lat e siman aki promé minister Marlin tin un kombersashon ku minister Ronald Plasterk (Relashonnan den Reino).
Banda di Hulanda, gobièrnu di Sint Maarten e tempu ku ta bini lo tene kombersashon ku Aruba i Kòrsou tambe tokante ampliashon di derecho di vota. Tambe gabinete lo mester bini ku un plan separá pa studiantenan den Estádos Unídos.
Hòrtamentu di asiento
Lo bini un kambio impaktante mas serka próksimo elekshonnan. Gabinete Marlin tin problema ku kandidatonan ku haña un asiento pa medio di voto di preferensia , pa despues nan kore bai ku nan asiento. Si gobièrnu logra pasa e revishon di e lei elektoral e ora ei ta e kantidat di asiento ku un partido tin so ta konta pa forma un mayoria.
Añanan largu kaba ta papia na Sint Maarten pa ampliashon di e derecho di vota pa habitantenan di Sint Maarten den eksterior i e asuntu di hòrtamentu di asiento. Ku yegada di promé minister William Marlin e asuntu a bira un prioridat, pero e gobièrnu no tin hopi tempu, kabamentu di zomer di 2016 tin elekshon.
Outor John Samson


text:
Platón
Platón (ca. 427-347 a. K.) tabata un filósofo griego. Ela nase na Atenas of Egina, Grecia i tabata un studiante di e filósofo Sócrates i maestro di Aristóteles. E ta e fundadó di e Akademia di Atenas, e promé instituto di edukasho avansa den Oksidente. E ta miho konosi pa su diálogonan, di kual e diálogo E Repúblika ta un di su mas influential.
BiografiaEditá
Platón a nase den un famia prominente, ku tabata involví den e politika di Atenas. Su tata tabata Ariston i su mama tabata Perictione. Platón su famia tabata desea pa Platón drenta den politika. Despues di mira e korupshon ku tabata tumando luga den e mundu politiko di Atenas i despues di e ehekushon di su maestro, Socrates, na man di e gobiernu di Atenas, Platón a optá pa dedika su bida na filosofía i a bira un di e filosofonan mas renombra di antiguo Grecia.
FilosofiaEditá
Platón su ideanan tabata influenciá dor di Sócrates. Sócrates no a skibi mayoria di su ideanan, i komo resultado e mundu su konosimientu di Sócrates su filosfia ta bin pa gran parti di Platón. Esaki na mesun tempu ta hasi'e difisil pa verifika kua ideanan ta pertenesé orignalmente na Platón i kua na Sócrates.
Teoría di FormananEditá
Den su diálogonan, mas notablemente E Repúblika, Platón ta argumentá ku e mundu fisiko no ta real pasombra e ta basá riba, loke Platón ta yama, Formanan of Ideanan. Segun Platón, e formanan aki ta e blueprint (disenyo) of forma original di kada objekto i pa e motibu aki fuente di tur kos visibel den nos mundu material.
DiálogonanEditá
Varios diálogo a wòrdu atribuí na Platón, pero di un kantidat di nan to wòrdu duda ku Platón ta e autor legítimo. E diálogonan generalmente asepta komo obra di Platón ta: Apología di Sócrates, Critón, Fedón, E Repúblika, Timeo, Critias, Sofísta, Politikó, Eutifrón, Lèynan, Parmenídes, Felibo, Simposium (e bankèt), Fedro, Ion, Lisis, Menéxeno, Cármides, Laques, Hipias menor, Eutidemo, Protágoras, Gorgias i Menón.
Otro diálogonan ku no por wòrdu konfirma komo obra di Platón ta: Hipias mayor i Alcibíades I.
Diálognan ku originalmente a wòrdu skibi bou di Platon su nomber pero ku ta konosí ku ta obra di otro personanan ta: Ereksias, Minos, Alkion, Alcibíades II i Epínomis.


text: Diamars mey anochi a drenta informe di un accidente den Caya Jose Geerman, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu e Ford color blanco estilo Transit a drenta mondi na Congo Weg. E transit tabata biniendo for di Kockstraat, el a dal den un cura na final di e caya djey ela bolbe subi Caya Jose Geerman y bay pega den mondi. E auto ta numera: A-73569, a purba saca e auto accidenta pero e no por a sali ariba su mesun forsa. A solicita takelwagen pa bin saca e auto for di e mondi. Afortherida.tunadamente ningun hende a resulta herida.


text:
Explosivos - 10 Ana Ku Boso
- Performer: Explosivos
- Title: 10 Ana Ku Boso
- Genre: Latin
- Country: Netherlands Antilles
- Record source: Vinyl, LP
- Released: 1988
- Label: Not On Label
- MP3 album: 1600 mb
- FLAC album: 1226 mb
- Rating: 4.2/5
- Votes: 426
Los Explosivos. 1 listener. 2007 15 tracks. Play album. Primeras Grabaciones. 25 Jul 2011 10 tracks. Don't want to see ads Upgrade Now. All Albums. Listen to music from Los Explosivos like Lo Que Me Exita. Ya No Puedes Escapar & more. Find the latest tracks, albums, and images from Los Artists. CD - Vampi Soul VAMPICD 045. Overview . Psychedelic Baby. Joe Cuba Sextet. Sediento de amor, 04:01. Rompe, 03:12. Enganchados: Déjame soñarGuaracha musiquera, 05:10. Ku e aña nobo aki trese oportunidat i speransa nobo. Ku nos bon Dios sigui bendishona kada un di boso su kas i kurason. Danki pa boso sosten den 2019 nos ta spera di por sigui konta ku boso den 2020 Djis wak pa bo ta KEM. Related videos. Keda kas Keda paden take care di bo mes i di bo famia. Partido KEM. Boso trzeci długogrający album zespołu Zakopower, wydany w 2011 roku przez wytwórnię płytową Kayax. Album zawiera 10 premierowych utworów oraz wcześniej już wydany singel Bóg wie gdzie. Płytę promował singel do tytułowej kompozycji Boso , który zajął 1. miejsce w zestawieniu Polish Airplay Chart. Ku pamięci 6:18. Poduszki 4:22. ПocMoTpeTb cBeдeHия oб yчacTHиkax aлbбoMa, peцeHзии, koMпoзиции и пpиoбpecTи aлbбoM 1994 CD oT Puzzle Ha : Explosivos Riotinto Album: Catálogo Entomológico Populista Year: 2018 Country: Spain Style: Industrial, No Wave, Minimal Synth. El Abuelo 08. Bárcenas Se Escribe Con B 09. Siempre Nos Quedarán Los Claps 10. Atasco En La M-30 11. Esplendor Frigorífico. Download: Turbobit. Category: Industrial, Rhythmic Noise, Synth Pop, Futurepop, Post-Punk, Coldwave. Explosivos Riotinto. Activación Termocinética. Album starts at 186BPM, ends at 189BPM 3, with tempos within the 98-189BPM range. Try refreshing the page if dots are missing


text:
Desde mitar di maart di e aña aki, DIMAS a bin ta ofrece servicio pa entrega peticion di permiso di forma digital a traves di un formulario online.
Desde medio juli DIMAS a bolbe ofrece e posibilidad pa cliente cu tin un cita pa entrega peticionnan y cu no a entrega nan peticion di forma online caba, bin personalmente pa haci entrega di esaki. Un 10 % so ta haciendo uzo di e posibilidad di entrega peticionnan en persona.
DIMAS ta recorda su clientenan pa tene cuenta cu e siguiente puntonan di atencion na momento di entrega un peticion di (renovacion) permiso:
- Cliente mes ta responsabel pa renoba su permiso na tempo (3 luna) prome cu caduca. Por ehempel si un persona su permiso ta caduca na december 2020, lo ideal ta pa e mesun persona aki entrega su peticion di renovacion na luna di september 2020 y no warda pa renoba e permiso na luna di november of december, como cu e lo core e riesgo cu e ta laat.
- Cliente mester traha su afspraak trempan. Pa asina e por logra entrega su peticion den e termino di 3 luna prome cu e permiso caduca. Nos ta pidi nos clientenan pa nan por plania y no warda pa traha un afspraak pa e mesun luna como cu e cantidad di citanan disponibel ta limita.
- Peticionnan completo so lo wordo procesa. Den caso cu un cliente falta algun documento, DIMAS lo no por ricibi y/of procesa e peticion aki y e cliente lo mester traha un cita (online) nobo. Clientenan cu entrega nan peticion completo, lo ricibi – despues cu a haci e control di locual a keda entrega – via di email un orden di pago. Den caso cu e cliente a haya e documentonan cu bo tawata falta, por ehempel carta di DPL, ta ser recomenda pa e ora numa procede haci e aplicacion corecto y completo.
- E sumanan stipula mester wordo paga dentro di e termino indica den e orden di pago. Den caso cu esaki no sosode na ora of via di e metodonan di pago Online Billpayment Aruba Bank of Online Billpayment di Banco di Caribe of na un MFA. Den caso cu e cliente opta pa hasi e pago di otro forma y DIMAS ni Departamento di Impuesto no por clear (match) e pago di e cliente dentro di e termino duna, esaki ta core pa riesgo di e peticionario. Nos ta conseha clientenan cu a haci e pago di otro forma pa nan manda nos un email cu e comprobante di pago na betaling@dimasaruba.aw.
Nos ta pidi nos clientenan pa sigui nos facebook y website pa informacion of notificacion di cambionan cu tin na caminda den agilicacion di e procesamento di permiso.
Nos ta encurasha tur persona cu por entrega nan peticion mas tanto online pa sigui haci uzo di e servicio aki pa asina evita aglomeracion di personanan na oficinanan di DIMAS. Tur otro servicio lo continua di forma digital via di e e-helpdesk riba e website di DIMAS www.dimasaruba.aw.


text:
Orashon djaluna 5 di yüni 2017
Orashon djaluna 5 di yüni 2017
Hesus a kuminsá papia ku nan pa medio di parábola i a konta nan: ‘Un dia tabatin un hòmber ku a planta un hòfi di wendrùif. El a ser’é ku un tranké, traha un baki pa fangu djus di e wendrùif ku machiká. Tambe el a traha un toren di vigilansia. Despues el a hür e hòfi ku algun kunukero i sali di biahe. Den tempu di kosecha, el a manda un kriá bai tuma su parti serka e kunukeronan. Sinembargo e kunukeronan a kohe e kriá dun’é un halá di sota mand’é bai man bashí. E doño a bolbe manda un kriá serka nan; nan a dal e kriá akí na su kabes i maltrat’é. E doño a manda un otro kriá; esun akí nan a mata. Asina nan a sigui hasi ku tur otro kriá ku tabata bini; nan tabata bati algun i otro nan tabata mata. A sobra e doño su yu stimá so pa manda i por último e doño a mand’é serka nan. El a pensa: “Mi yu sí nan lo respetá!” Ma e kunukeronan a bisa otro: “Esun akí ta e heredero! Ban, laga nos kaba kuné, ya nos ta haña su herensia!” Nan a koh’é tene, mat’é i tir’é despues pafó di e hòfi. Kiko doño di e hòfi lo hasi awor? E mes lo bin kaba ku e kunukeronan i pasa su hòfi pa otro hürdó. Nunka boso no a mira den Skritura ku tin skibí: E piedra ku e trahadónan a rechasá, a bira piedra prinsipal; ta trabou di Señor esei, algu milagroso pa mira!’ E saserdotenan importante, e dòktornan di lei i e ansianonan tabata sa ku ta di nan e komparashon tabata trata. P’esei nan ker a kohe Hesus prezu, ma nan tabatin miedu di e multitut; nan a bai lag’É.
Marko 12:1-12


text:
Google a move €19.9 biyon mediante un compania ‘letterbox’ Hulandes na Bermuda na 2017, como parti di un areglo pa reduci su cuenta di impuesto stranhero, segun agencia internacional di noticia Reuters a reporta.
E cifranan ta bin di documentonan entrega na Camara di Comercio di Hulanda luna pasa. E documentonan ta mustra cu e suma movi a traves di Google Netherlands Holdings BV tabata como €4 biyon mas cu na 2016 y €5 biyon mas cu na 2015.
E compania en cuestion, cu no tin empleadonan y ta basa na e districto comercial di Zuidas na Amsterdam, ta wordo uza pa move entrada di regalia gana pago di Merca na Google Ireland Holdings. Esaki ta un afiliado basa na Bermuda, unda compania no ta paga inkomstenbelasting.
E strategia di impuesto, conoci como e ‘sandwich dobel Hulandes-Irlandes’ ta legal, pero Irlanda ta purbando pa elimina e acuerdo na 2020. Google a bisa Reuters den un declaracion cu e compania ta paga ‘tur impuesto cu mester paga y ta cumpli cu tur e leynan di impuesto den cada pais unda nos ta opera rond mundo’.
Hulanda actualmente no tin impuesto riba regalia, pero tin plan pa cuminsa cambia esaki como parti di un pakete di medida pa combati evasion di impuesto den 2021.
Como 10,000 compania ‘shell’ of ‘letterbox’ ta basa na Hulanda, y ta wordo uza principalmente pa move ganashi corporativo y sconde propiedad.
Google a uza su afiliado Hulandes pa move placa desde 2004


text:
Ayudo financiero extra pa aña escolar 2020/2021 pa esunnan den bijstand
ORANJESTAD- Den luna di october tur persona cu ta den bijstand y cu ta bay scol, tin e posibilidad di haya un ayudo financiero extra. E ayudo financiero extra ta wordo paga un biaha so y ta consisti di dos parti:
1. ‘Schooluitkering’ (Subsidio Escolar).
2. ‘Ouderlijke bijdrage’ (Contribucion di Mayor).
Ken ta bin na remarca?
Tur persona cu ta ricibi un bijstand normal of esun di persona cu limitacion (guns), cu ta entre 3 te cu 24 aña, cu ta bayendo scol regular durante dia y cu ta riba payroll di luna di september 2020.
Cu scol regular kiermen scol preparatorio (kleuterschool), scol basico, scol secundario, Middag-MAVO y Scol Duna un Man. E yiu(nan) mester ta bibando cerca e mayornan concerni y tambe mester ta ricibiendo e ‘toelage’ di AWG 250,- pa luna.
‘Schooluitkering’ (Subsidio Escolar)
E ‘schooluitkering’ ta un ayudo pa yuda cubri gastonan di scol y ta consisti di un suma di AWG 220,- pa cada persona den bijstand cu ta bay scol te cu un maximo di AWG 800,- pa famia. E ‘schooluitkering’ ta wordo paga hunto cu e pago regular di bijstand riba diasabra 10 di october 2020.
‘Ouderlijke Bijdrage’ (Contribucion di Mayor)
E ‘ouderlijke bijdrage’ ta consisti di un suma maximo di AWG 120,- pa cada mucha/persona. Mester tene na cuenta cu si e suma di e ‘ouderlijke bijdrage’ na e scol ta mas halto cu AWG 120,-, e mayor mes mester paga e diferencia. E ‘ouderlijke bijdrage’ ta wordo paga directamente na e scol.
Rekisitonan
Pa por haya e ayudo financiero extra pa e aña escolar 2020/2021 mester cumpli cu e siguiente rekisitonan.
E mayor mester puntra e scol(nan) concerni ki maneho e tin pa busca e formulario di scol di Departamento di Asunto Social. Mirando cu tin un “schedule di entrega”, kisas e scol tambe lo traha un “schedule di reparticion” pa asina evita aglomeracion.
E mayor mester yena e formulario aki completo y bon.
E mayor mester trece e formulario yena hunto cu e carnet di bijstand na oficina di Departamento di Asunto Social Oranjestad, segun e “schedule di entrega” cu a haya hunto cu e formulario di scol, entre dialuna 21 di september 2020 te cu diabierna 25 di september 2020, entre 8:00 am te cu 11:30 am y di 1:30 pm te cu 4:00 pm.
Tene bon na cuenta
Tene bon na cuenta cu si no entrega e formulario di scol segun e schedule cu a ricibi, esaki lo trece e siguiente consecuencianan:
E bijstand lo baha.
E bijstand di luna di october 2020 lo wordo blokia.
No lo ricibi e ‘toelage’ mensual di AWG 250,- pa yiu(nan) entre 3 cu 24 aña cu ta bay scol, te ora presenta cu e formulario di scol y ora e wordo adapta, e ta sosode sin forsa retroactivo.
Si bo trece e formulario di scol despues di dia 25 di september 2020, tene na cuenta cu bo ta perde e derecho di e ayudo financiero extra di ‘Schooluitkering’ y Ouderlijke bijdrage pa e aña escolar 2020/2021.
Despues di haci e ahustacion necesario, bo lo haya solamente e ‘toelage’ di AWG 250,- mensual.
Importante
Si acaso tin un miembro di famia cu no ta bayendo scol y ta riba 18 aña, e lo mester cuminsa cumpli cu DPL, pesey nos ta pidi tur miembro di famia cu ta bay scol pa busca, yena y entrega e formulario di scol 2020-2021. Tambe si tin un miembro di famia cu ta den bijstand, cu ta riba 24 aña y cu ta bay un scol regular durante dia, mester busca y entrega e formulario di scol prome cu 25 di september 2020.
Final
Departamento di Asunto Social ta pidi pa tene bon cuenta cu e rekisitonan, cumpli cu esakinan segun e “schedule di entrega” y no warda te e ultimo dia esta diabierna 25 di september pa trece e ‘schoolverklaring’. Di e forma aki bo ta evita cualkier situacion menos agradabel den luna di oktober 2020.
Si tin pregunta of ta desea di sa mas informacion por tuma contacto cu Departamento di Asunto Social su seccion di bijstand na telefon 528-1110 of ‘like’ nos pagina di Facebook “Departamento di Asunto Social” y keda bon informa.


text: Awe 01 oktober 2020 a tuma traspaso di bestuur nobo pa Pova Private Club. Despues cu den comienso di september a tuma lugar un eleccion pa e bestuur pa aña 2020-2022 di Pova Private Club, miembro nan a scohe Sr. Junior Tromp como e Presidente/Voorzitter pa Pova Club. Hunto cu Sr. Tromp, miembro nan a scohe Sr. Alex Wernet como Vice-Voorzitter y bestuurleden nan, Sra. Mary-Alice Schuilenburg, Mark Gonzalez, Michael John Peterson, Juan Carlos Wernet. Diadomingo benidero, lo forma nan bestuur completo. Por spera cambio nan pa e 2 aña nan benidero pa Pova Club, di un bestuur cu lo bai traha na bienestar di su miembro nan, pa trece e union bek manera antes. Por medio di e relato ki, nos ta hasi un yamada na tur nos miembro pa corda bishita nos club y alabes nos kier a desea e bestuur nobo tur classe di exito.


text:
Detenshon na Aeropuerto Flamingo na Boneiru
Riba djamars 12 di òktober 2021, alrededor di 4.45 or di atardi, Duana a detené un pasahero sospechá di kontrabanda di droga na Aeropuerto Internashonal Flamingo.
Durante di un kòntròl rutinario di pasaheronan prosedente di Hulanda a selektá un pasahero maskulino pa un kòntròl di Duana. A resultá ku e pasahero aki tabata transportá droga den su ekipahe. Durante di e kòntròl e pasahero a purba hui, pero Duana a logra detené pa importashon di droga. A konfiská e droga i a trasladá e, huntu ku e sospechoso, pa Koninklijke Marechaussee ku lo ehekutá un investigashon penal.


text:
Turismo
Pa e ekonomia di Boneiru, Sint Eustatius i Saba, ku huntu ta forma Hulanda Karibense, turismo ta di gran importansia. E reseshon di 2009 a okashoná un gran redukshon di e kantidat di turista durante un kantidat di aña. E sektor di horeca i e gobièrnunan ta traha duru pa kambia e trènt aki. Fin di 2013 i komienso di 2014 ya tabata mihó tempunan pa e sektor di turismo, partikularmente pa Boneiru.
Riba petishon di e ofisinanan di turismo di Boneiru, Saba i Sint Eustatius, e ministerio di Asuntunan Ekonómiko a sostené e tres islanan basta tempu den nan aktividatnan di promoshon i merkadeo via e Ofisina hulandes pa Turismo e Kongresonan (NBTC, ku ta responsabel pa e merkadeo di Hulanda den interior i eksterior) i un ofisina di propaganda hulandes, spesialisá den komunikashon di merkadeo. Profundisashon i aktualisashon di e konosementu di e merkado di fakansi ta un nesesidat konstante. Tambe a traha pa lanta promoshonnan konhunto i partnershipnan di merkadeo pa pone Hulanda Karibense bou di atenshon di turistanan for di Hulanda i otro kaminda.
Problema despues di 10-10-10 tabata e défisit di data tokante e turismo ku ta drenta, dor di e transishon di e tres islanan di e pais Antia Hulandes pa un status spesial den e pais Hulanda. Entretantu e Ofisina Sentral di Estadístika (CBS) a desaroyá un aserkamentu pa pone datonan di turismo riba pia atrobe. Sifranan pa 2012 awor (2014) ta disponibel i e datonan tokante 2013 lo sigui den un poko tempu.
A base di e datonan aki e Kolegionan Ehekutivo i Ofisinanan di Turismo por bai desaroyá plannan. Un di e retonan ta ku e núkleo tradishonal di turistanan di buseo ta birando mas bieu, pa kua motibu mester aserka sup-merkadonan nobo.
Promoshon di turismo i e preparashon di plannan di merkadeo ta na promé lugá, un responsabilidat di e islanan mes. E Ministerio di EZK por sinembargo sostené bon plannan.


text:
KRALENDIJK – Sentro Hubentut i Famia a organisá un kurso yamá ‘Mi Yuchi na bista’. E kurso ta pa prepará e partisipantenan pa por guia mayor den edukashon di nan yu di entre 0 i 4 aña. Intenshon di e kurso ta pa e trahadónan por duna e kurso ‘Mi yuchi na bista’ na mayornan di mucha di e edat menshoná, si e mayornan tin nesesidat di sosten, guia o informashon relashoná ku edukashon di nan yu.
E partisipantenan na e kurso ta trahadó di den fèlt di akohida pa mucha. A skohe e grupo akí pa nan eksperensiá i konose e área di kuido i guia di mucha. Tur e 6 partisipantenan a terminá e kurso ku éksito. Ta trata di Roxiana Goeloe, Shariela Sebelon, Geraldien Bernabela, Marisella Chirino, Marion Polonius i Iliana Goeloe. Trainer tabata mener Remsley Nita. Pronto Sentro Hubentut i Famia lo kuminsá ofresé e kurso aki na mayornan.


text:
WILLEMSTAD — E kampionato di Vòlibòl a kontinuá ayera nochi den sala Errol Rooi ku e siguiente resultado; den klase A Femenino, Shuatanari ta derota Hurricane ku skore di 2-0 (25-20 ,25-18) i den Maskulino A Titus ta derota Xaverianen 2-0 (25-11) (27-25).
Den klase Femenino Superior, Green Jewels ta gana Hurricane ku skore di 3-1 (22-25, 25-20, 25-14, 25-15). Ku e viktoria aki Green Jewels ta pika dilanti den e seri mihó di 3 wega pa e puesto #4 di e play-off.Diarason e wega #2 di e seri aki lo tuma lugá huntu ku e promé wega di semi final femenino di klase A.


text:
ORANJESTAD, 23 di maart 2021
Aruba ta respondiendo na e yamado pa vacuna masalmente pero tanten cu e mayoria di nos comunidad no ta vacuna y proteha ainda, tur protocol y medida ta keda vigente y aplicable.
Esaki ta e motibo pakico un persona cu recientemente a vacuna lo wordo buta den cuarentena preventivo si e tawata tin contacto estrecho pa un periodo largo cu un caso positivo. E vacuna di Pfizer cu actualmente Aruba ta brindando tin un eficacia di 95%. Esaki no ta nifica cu e persona vacuna lo no por contrae COVID-19 y sigui plama esaki, pero esaki ta nifica cu es cu a vacuna tin 95% menos chens di desaroya sintoma fuerte y complicacion compara cu es cu no ta vacuna na momento di bin den contacto cu e virus.
Sabiendo cu bo haña e vacuna ainda tin e posibilidad di contrae sintomanan leve y por sigui plama e virus, ta importante cu tanten mayoria di nos comunidad no ta vacuna es cu si ta vacuna wordo poni den cuarentena si e bin den contacto directo cu un persona cu ta infecta y asina pa evita di sigui plama e virus pa es cu no ta vacuna ainda y cu si por bira hopi malo di esaki.
Manera cu DVG ya a informa e vacuna no ta evita pa un 100% cu bo lo no haña COVID-19. E posibilidad ta keda cu bo por contrae esaki pero cu sintoma leve y mientras cu nos comunidad ta vacunando y ainda nos no yega un cobertura halto di entre 75% pa 85% di vacunacion tur medida di proteccion y tur protocol ta keda vigente pa proteha esnan cu porta ainda no a wordo vacuna. P'esey e yamado ta na comunidad pa nos sigui registra y vacuna. Mas lihe nos vacuna nos comunidad mas lihe nos ta limita of stop e virus di sigui plama di un pa otro.


text:
WILLEMSTAD — Den Wikènt di Asunshon di 25 te ku 28 di mei ya kaba e di nuebe Curaçao Challenge ta tuma lugá. E kompetensha di windsurfing mas grandi di aña akí ta tuma lugá riba Spaanse Water na Windsurfing Curaçao i lo mustra, sigun organisadó prinsipal Hilde Schnitzler, kompetenshanan eksitante di Slalom i Freestyle. Schnitzler: “ Ku partisipantenan fuerte for di Aruba i Boneiru i un grupo di talento di sùrf hopi fanátiko di Kòrsou, nos ta spera ku lo tin hopi bientu i tambe un públiko grandi!”
Lès di windsurfing grátis pa e públiko interesá.
Durante Curaçao Challenge tin kompetensha 4 dia largu den 3 diferente kategoria. Asina tin kompetensha pa rookies, winsurfernan hóben ku no tin masha eksperiensha ainda i pa windsurfernan di slalom i freestyle ku hopi mas eksperiensha den kompetensha. Pa loke ta e kompetensha di slalom e windsurfernan ta kuminsá huntu i mester kompletá un ruta ku ta indiká ku bui den laman mas lihé posibel. Den freestyle kada bia 2 windsurfer ta desafiá otro pa hasi mas tantu kenshi difísil posibel den 4 minüt. E ganadó ta sigui pa e próksimo rònt.
E kompetenshanan di slalom i freestyle ta tuma lugá diariamente for di 10 or di mainta te 4’or di atardi i entrada ta grátis pa públiko. Esun ku ta deseá esaki por haña lès di windsurfing grátis for di 3’or di atardi serka e instruktornan di Windsurfing Curaçao, i asina por sera konosí ku e deporte di windsurfing. Mayoria partisipante den Curaçao Challenge ta bou di 18 aña. Nan no ta disfrutá solamente di e kompetensha, sino tambe di e ambiente dushi rondó di e evento. Asina djasabra anochi for di 6or tin un BBQ, tanten 7’or tin un pelíkula hopi leuk tambe tokante sùrfmentu pa solamente 20 florin pa persona.
Hopi partisipante femenino fanátiko e aña akí.
Schnitzler ta spera ku e aña aki mas o ménos 75 windsurfer ta partisipá na Curaçao Challenge. E nivel lo ta haltu, ku partisipashon di algun windsurfers lokal hóben manera Kareem Naipal, Wave Antonia I Ryan Richie, ku otro aña probablemente lo partisipá na e kompetensha di freestyle di PWA (Professional World Association). Maske tumando un promedio tin mas tantu mucha hòmber ta partisipá ku mucha muhé, e aña akí e damanan ta bon representá ya ku tin bastante mucha muhé ku ta práktika windsurfing ta bini for di Aruba.
Windsurfing ta un deporte popular riba islanana ABC ku kompetenshanan manera Curacao Challenge, Aruba High Winds i Sorobon Masters. Tòg e organisashon ta dependé di boluntario. Schnitzler: “ banda di mi tim di boluntario leal, e aña akí mi por konta ku Victor Wijnand, un race director ofisialmente rekonosé ku ta bini spesialmente pa e evento akí for di Boneiru. I maske no tabata fásil pa haña spònser, danki Dios mi por konta ku sosten di Securitas, Coca-Cola, Chogogo, CPS, VR Shipping N.V., de Mermaid, Obsession, ENNIA i Zapata Fly Board.
Hilde Schnitzler i su kasá Ingmar for di 2006 ta dediká nan mes ku alma i kurpa na windsurfing na Kòrsou. Asina nan ta hür, bende i drecha material di windsurfing, nan ta duna lès i ta organisá SUP (Stand up peddeling tours) .Curaçao Challenge ta un trabou di organisashon duru pero leuk, i ku esaki nan ta stimulá talentonan di windsurfing hóben pa surpasá nan mes i asina haña mas eksperiensha ku kompetensha i mes ora tambe pone windsurfing komo deporte akuátiko dinámiko riba mapa serka un públiko mas grandi.
Pa mas informashon bo por bishitá página di Facebook di Curaçao Challenge òf yama + 5999 -7380883


text:
ORANJESTAD (AAN): Prome Minister Evelyn Wever-Croes a referi na cierto interogantenan cu a bin relaciona cu e nombracion di Endy Croes como Minister di Educacion.
A cuestiona entre otro cu si akinan tambe tin conflicto di interes y a referi na algun caso pendiente entre Sr. Croes y Ernst & Young.
E mandatario a splica cu tur cos a wordo mira y a mira tambe cu no tin nada pendiente mas entre Sr. Endy Croes y Lotto pa Deporte di e tempo aya. Aworaki den e trabao como parlamentario, specialmente e ley cu a pasa ultimo, tabata tin cierto contactonan y e ta mira cu ta purba di yega na algo constructivo.
Wever-Croes a reitera cu a constata cu no tin conflicto, speculacion of conflicto di interes den e caso di Endy Croes, pero den e caso di Rocco Tjon esey si tabata e caso.
El a remarca cu nunca el a pone algun candidato como reserva pa pasa screening. Locual si a descarta ta cu por tabata tin cualkier conflicto di interes entre Endy Croes cu deporte. A purba yega na un reparticion di e carteranan na e forma mas mihor cu ta posibel y den bon cooperacion.
Durante e reunionnan cu stakeholders tanto MEP como RAIZ a invita mas hende pa ta presente tambe dependiendo di nan experticio. Tin parlamentarionan cu tambe a asisti na e reunionnan pasobra e ta bay yuda nan tambe den nan trabao den parlamento, Wever-Croes a señala.


text:
Pronóstiko di tempu pa Kòrsou i bisindario bálido te djadumingu mainta 06:00 o.l, 25 di ougùstùs 2019.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l, 25 di ougùstùs 2019.
Kompilá: djasabra 24 di ougùstùs 2019, 05:00 o.l. (09:00 UTC)
Tempu: Leve- te parsialmente nublá i un wer seku ta persistí.
Temperatura máksimo lo alkansá 33 ºC, i temperatura mínimo di 28 ºC.
Solo ta sali 06:25 i ta baha 18:51 o.l.
Bientu: For di direkshon generalmente ost i moderá te basta fuerte; forsa 4 te 5 (20 te 39 km/ora, 11 pa 21 nudo). Prinsipalmente den dia, de bes en kuando fuerte den ráfaga; forsa 6 (40 te 50 km/h, 22 te 27 nudo).
Situashon general: E kondishon atmosfériko relativamente stabil ta sigui stroba desaroyo di nubianan signifikante den nos region. Pa e motibu aki, e tempu seku lo kontinuá tambe durante e próksimo dianan. Ademas ta antisipá ku e bientu lo bira un tiki mas fuerte den transkurso di wikènt.
Kondishon di laman: Moderá ku altura di olanan entre di 1 pa 2 meter (3 pa 6 pia).
Sistemanan signifikante di wer tropikal: Chantal ta sigui debilitá, kabando na nada i lo no ser menshoná mas. Miéntras den Atlántiko Tropikal un disturbio moviendo di ost pa wèst ta haña sierto potensial pa esaki por bira un siklon den e próksimo dianan. Ningun di e dos sistemanan aki ta un menasa pa nos isla i su bisindario.
Fenómeno spesial: Ningun.
Pèrspektiva te djaluna mainta: Por lo general parsialmente nublá i no ta antisipá áwaseru signifikante.
Meteorólogo: Rombley.
E próksimo boletin di tempu lo wòrdu publiká djasabra 11:00 o.l. (15:00 UTC).


text:
Dakota, Mispelstraat: Diadomingo pa mas o menos 6 or di mainta, un patruya di Oranjestad ta wordo manda den Mispelstraat pa un accident cu un persona herida.
Na yegada nan ta bin topa cu un Nissan Tiida A 46225, color oro cu hopi daño material y e chauffeur di e auto cu un kap basta profundo na su cabes, tambe e tabata keha di dolor na su curpa. Mesora polis a pidi pa presencia di Ambulance despues cu personal di ambulance a trat’e na e sitio a transport’e pa hospital
E dama tras di stuur pa un motibo of otro lo a perde control y a bay dal contra un trekker cu tabata staciona canto di caminda.
E chauffeur no tabata tin rijbewijs y e auto su papelnan no tabata na ordo, polis a pidi takelwagen pa buska e auto.


text:
ORANJESTAD – Durante e combersacion aki minister Oduber a comparti e vision cu e kier mira den Salud Publico na Aruba. A splica e director di Imsan riba e maneho cu kier wordo hiba riba mehoracion di e calidad di cuido, mehoracion di servicio y baha e tempo di espera na pa specialistanan. Lo bay percura pa busca mas specialista y lo bay inverti y ehecuta e programa nacional di prevencion, tambe lo bay enfoka riba hiba un bida mas saludabel.
Imsan ta hopi importante pa ministerio di salud den cuadro di e maneho cu kier wordo hiba. Durante e periodo di gobernacion di Gabinete Wever Croes 1, minister Oduber a brinda tur cooperacion necesario pa haci e inversionan cu tawata tin mester pa por finalisa e proyecto di radioterapia y tambe percura pa Imsan haya 22 cama cu por wordo usa pa shortstay hospital.
Pa e proximo periodo minister Oduber ta comprometi pa continua e inversionan y busca un PET CT scan pa Imsan. Di e forma aki nos lo cuminsa percura pa haci turismo medico na Imsan. Tambe lo busca mas dokter di wowo pa reduci e wachtlijsten nan.
Loke ta hopi importante tambe pa den e periodo di gobernacion aki wordo cristaliza ta e JCI accreditation pa Imsan. Tur e añanan cu a transcuri Imsan ta trahando hopi duro pa logra esaki y pa e periodo aki e lo ser logra.
E JCI accreditation aki lo habri posibilidadnan pa Imsan pa por sigui crece.
Minister Dangui Oduber por mira bek un bon reunion y sigur ta conta cu tur cooperacion di Imsan pa percura pa e maneho di mehoracion di cuido, calidad y servicio wordo ehecuta.


text:
Tokante Klínika Capriles
Nos departamentunan
E klínika ta repartí den diferente departamentu ku un ofertá variá di kuido pa e klientenan. Asina por antisipá riba e nesesidat di e kliente den kada fase di su tratamentu.
Poliklínika
E poliklínika ta ofresé guia sikososial, observashon, tèst sikológiko, sikodiagnóstika, sikoterapia (individual i den grupo), guia sosial/médiko, guia sosial sikiátriko.
Kuido ambulante
Kuido ambulante ta brinda guia ambulante, intervenshon di krísis, remedi, sikoedukashon, guia sosial (p.e. ònderstant, bibienda, trabou, tempu liber). Tambe tin programanan di tratamentu strukturá na kual klientenan por partisipá pa algun ora i/òf parti di dia pa siman. Ta duna kuido ta tantu klientenan anteriormente interná komo klientenan di pafó.
Shortstay
Atmishon, intervenshon di krísis, opservashon i tratamentu kòrtiku (máksimal 3 luna)
Medium Stay 1-4
E departamentu kaminda e klima terapeutiko di biba ta ahustá na e nesesidatnan di e grupo di kliente ku un limitashon mental leve.
Medium Stay 5-7
Tratamentu klíniko intensivoi i rehabilitashon pa e grupo di kliente ku mester di guia intensivo mas strukturá.
Pico Plata
Tratamentu di klientenan ku banda di un estorbo sikiátriko serio tin problema di adikshon tambe. Banda de esei tin tambe kliente ku a kometé un delito pa kual dor di nan estado sikiátriko na no ta responsabel p’e. Tratamentu ta dura 6 pa 24 luna.
Long Stay
Gezien de specifieke problematiek van ouderen heeft Klínika Capriles een omgeving gecreëerd voor opname en kortdurende behandeling van ouderen. Een deel van de huidige Long Stay afdeling zal daarvoor gaan dienen. Naast klinische behandeling zal de afdeling ook cliënten ‘out-reachend’ begeleiden.
Kas Florisol
Departamentu kaminda klientenan ta funshoná den un setting di bibienda, ku guia dirigí riba funshonamentu independiente. Tratamentu ta tuma lugá pa tempu indefiní.
Herstelacademie
Herstelacademie ta ofresé un programa variá di aktividat. E ta un lugá di topa, kaminda klientenan por partisipá na aktividatnan edukashonal, kreativo, di deporte, relahashon i rekreashon. Enfasis ta riba realisá partisipashon di e klientenan den komunidat.
Unit Somátiko i Paramédiko
E unit akí tin sosten i ehekushon optimal di e maneho di kuido/tratamentu komo meta. Aki ta kuida pa e bienestar físiko di e kliente dor di ofresé kuido somátiko multidisiplinario. Ei bo ta haña un dòkter di kas, botika, dentista, ‘prikkamer’, laboratorio, dietista i fisioterapista.


text:
Nos di AAB ta hopi orguyoso pa comunica na boso Y pueblo di Aruba, cu den luna di Mei 2015, dos di nos atleta nan señor a kibra dos record nashonal. Anthony Rasmijn, Bibando na Hulanda , ku ta e Youth Y Junior Record Holder riba 800 meter pa Aruba, a core na luna di mei na Hulanda 1:59:02 riba e distancia di 800 meter, pa asina bira e prome Arubiano ku ta baha bou di 2 minuut pa e distancia aki. E record anterior tabata pertenese na e gran Richard Rodriquez ku un tempo di 2:00:52, na 2001, pues 14 aña pasa. Na mes momente Anthony Rasmijn a kibra su Personal Best dos biaha den e luna di Mei na 2015, riba e distancia di 400 meter, e prome biaha ela pone un tempo di 49:69 Seconde y Djasabra pasa ela bolbe mejora su tempo coriendo e distancia di 400 meter den 49:29 Seconde. E record nashonal ta 48:31 seconde, cu ta sigur posibel pa e aña aki y ta Anthony Rasmijn su meta. Nos lo ta pendiente pa e logro aki. Quency Breell ta kibra su mesun national record den bulamentu leuw, ” Long Jump” cu 23 centimer, su record biew tabata 7 meter cu 49 centimeter di aña pasa y na e Grand prix na Colombia den luna di Mei 2015, nos super man a bula 7 meter Y 71 centimeter. estableciendo asina ei un record nobo y un personal best den Long Jump pa Aruba. Medalla di Oro pa Quency Breell na Colombia Arubanse Atletiek Bond ta felisita nos atleta nan, di luna, pa nan esfuerso y dedikashon , y ta sigi apoya nan y corda nan di es forma aki con orguyoso nos ta di nan. Nan ta demostrando poko poko pero sigur cu Aruba por y lo jega nivel mundial den atletismo
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
KRALENDIJK – Fundashon Akademia Papiamentu tin komo meta promové, fortifiká i protehá papiamentu. Nos a nota ku mester di mas konosementu ku skirbimentu di papiamentu segun e ortografia ofishal. Pa e motibu ei nos lo bolbe duna kurso di ortografia den bario.
Djaluna dia 14 di sèptèmber 2020 lo kuminsá ku un kurso na Rincon. Lo tene e kurso un bes pa siman den edifisio di Cocari. E kurso lo kuminsá shet’or (7) di anochi.
Total e kurso lo ta diesdos (12) seshon di dos ora. Na final lo tin un prueba ku chèns pa hasi e prueba di nobo si no logra e promé bes.
E úniko kondishon pa por partisipá ta ku e partisipante mester dominá papiamentu.
Nos a tene kuenta ku e situashon ku Boneiru ta den aktualmente i pa nos ta hopi importante pa subi e konosementu di skirbimentu di papiamentu segun e ortografia ofishal p’esei lo kobra solamente $ 20 pa partisipashon.
Por inskribí via nos página di ‘Facebook’; Akademia Papiamentu, via imeil, akademiapapiamentu@gmail.com òf via WhatsApp na number +599786-6016.
Último dia pa inskribí ta djabièrnè 11 di sèptèmber 2020


text:
DEN HAAG – No tin nodi di terminá e supervishon finansiero na Kòrsou. Asina Konseho di Minister di Reino a disidí despues di konseho di Raad van State. Den e kaso aki e konseho di Raad van State ta obligatorio.
Pais Kòrsou a apelá ora ku Konseho di Minister di Reino na òktober a disidí di prolongá e Lei di Reino di supervishon finansiero (RFT), pero awe nan a dal den duru serka Raad van State.
Rogier van den Heuvel, abogado di gobièrnu di Kòrsou, den e seshon di mart 2016 a trese dilanti ku e normanan ku ta usa den práktika di maneho finansiero no ta sali for di Rft, sino a amplia poko poko for di 10-10-’10. P’esei segun Van Den Heuvel Kòrsou no ta duna kuenta di normanan kla i fiho. Por lo demas e pais no tabata kontra e supervishon finansiero.
Bon maneho struktural
Ministerio di Asuntunan Interior i Relashonnan den Reino (BZK) a bisa ku ainda Kòrsou no a kumpli tres aña tras di otro ku e eksigensianan di Rft. E supervishon finansiero lo kaba te dia ku tin un maneho strukturalmente bon. Pa esaki ainda tabata trempan.
Ounke Kòrsou ta riba bon kaminda, ni Algemene Rekenkamer ni e accountant interno no a duna niun deklarashon di aprobashon pa un kuenta anual.
Na 2012 ainda gobièrnu di Kòrsou a haña un instrukshon pa pone su propio finansanan na òrdu. Segun e huisio di Raad van Syate esaki ta sufisiente pa hustifiká e desishon ku a tuma.
Komprobashon adelantá
Por lo pronto a prolongá e supervishon finansiero ku tres aña. Si akaso nan lo a pèrde e kaso aki Kòrsou ker a bini na remarke pa un komprobashon adelantá. Despues di e siklo di presupuesto di 2015 lo a wak di nobo si por a kanselá e supervishon finansiero. Raad van State ta haña ku ámbos partido mes mester negoshá despues di e huisio aki.
Outor Pieter Hofmann


text:
CROES RELACIONA CU CASO FLAMINGO: HUSTICIA MESTER HAC SU TRABOU
Despues cu e investigacion di caso “Flamingo” a wordo publica, Premier Evelyn Wever-Croes a duna su prome reaccion.
“Nos Gobierno ta para pa integridad y den esaki MinisterioPublico tin un papel hopi importante. Ministerio Publico ta un instituto autonomo cu tin e responsabilidad di investiga casonanpenal.
Den e caso aki nos lo duna Ministerio Publico espacio painvestiga y pues lo no duna comentario awor. Importante ta pa investigacion sigui su rumbo y pa trece claridad den e acusacionnan.
Y si despues resulta cu esnan cu ta wordo investiga a cometeactonan contra ley, nan mester carga nan responsabilidad.
Mas y mas ta keda demostra cu na Aruba nos institutonan ta para pa integridad y pa combati corupcion, cu ta e maneho di Gabinete Wever-Croes. Den un pais caminda integridad y bon gobernacion ta prioridad nos institutonan ta esnan pa yudagarantisa esaki.


text:
HILVERSUM/ROTTERDAM – “Mi mayornan no ke pa mi usa píldora antikonseptivo pasobra nan tin miedu ku mi lo bai tin sèks.” Kylie (17) tin un frei, pero na kas su hendenan no ke papia tokante esaki abiertamente.
For di un investigashon nashonal resien di Rutgers i Soa Aids Nederland ta sali ku entre otro hóben di desendensha antiano ta papia ménos ku nan mayornan tokante sèks ku otro hóben. Ku tur konsekuensha: hóben antiano mas tantu tin (mal) eksperensia ku sexting i mucha muhé antiano mas tantu ta haña nan ku pasamentu di límite den kondukta seksual i embaraso no deseá.
“Mi no por usa pildorá antikonseptivo pasobra nan tin miedu ku mi lo bai tin sèks”
Espesialmente e tópiko di antikonsepshon pa algun mayor antiano parse ta un problema. “Nan ta rabia ora mi kuminsá papia di esaki”, Kylie ta bisa. “Mi no por usa píldora antikonseptivo pasobra nan tin miedu ku e ora ei mi ta bai tin sèks ku mi frei. Hopi straño si. Ta trata mucha muhé hopi diferente for di mucha hòmber.”
No ta mayornan so tin un moral dòbel, mucha hòmber di desendensia antiano tambe. Asina a sali for di e investigashon di Rutgers i Soa Aids Nederland ku espesialmente mucha hòmber di desendensha antiano ta desaprobá hopi partner seksual pa mucha muhé mas tantu ku hopi partner seksual pa mucha hòmber.
“Tur hende ta hasié pero papia abiertamente si nos ta haña difísil ainda”
E trahadó ku hóben i sikólogo kurasoleño Quinlan de Windt di Rotterdam ta yama e aktitut di komunidat antiano, ora ta trata di sèks, ‘dòbel i de bes en kuando asta hipókrita’. Sèks literalmente i figurá ta opviamente presente durante fiesta, karnaval, tur hende ta hasié, pero pa papia di dje abiertamente esei si nos ta haña difísil ainda.”
Konsekuenshanan negativo
E konsekuenshanan negativo di esaki Quinlan ta mira tur dia, espesialmente serka famianan problemátiko antiano. Embaraso di tiner hopi bia ta bai di un generashon pa otro i ku esaki tambe e retraso i vulnerabilidat di nos hóbennan, espesialmente den e desaroyo sosial-emoshonal. Esei ta piká pasobra ku un kombersashon simpel pero konfrontante i bon guia por evitá esaki. Mayornan simplemente debe esaki na futuro di nan yunan.


text:
KRALENDIJK – Djasabra 7 di sèptèmber ta bai tin e di 3 edishon kareda di garoshi. Esaki ta tuma lugá na subi di Karpata pega ku Rincon. E kompetensia ta kuminsá 10’or di mainta i ta terminá 7’or di anochi.
Relashoná ku e kareda, tin un sekshon unda mester kùr tur garoshi pa por partisipá djasabra den kareda di garoshi. E sekshon di kùr ta tuma lugá djaweps awor ,esta 5 di sèptèmber pa 16:30. Tur garoshi mester kùr pa por partisipá. E sekshon di kùr ta tuma lugá na Kralendijk Radiator. Si esaki no tuma lugá, no por kompetí dia 7. Tuma bon nota tokante e kùrmentu. Pa mas informashon por bèl 7802729 òf 7176999, 5224069.


text:
Kralendijk – Na Boneiru 75% di e hendenan ku por pasa angua kontra korona a pasa minimalmente un (1) angua. En total 18.944 hende di 18 aña bai ariba ta bini na remarke pa pasa angua kontra corona. Te ku djaweps 3 di yüni 14. 230 hende a pasa minimalmente un (1) angua. E kantidat di hende ku a pasa e promé i e di dos angua, awor akí ta 11.333.
For di febrüari di e aña akí departamento di Salubridat Públiko a kuminsá ku pasamentu di angua kontra corona. Den e último lunanan hendenan por a pasa angua na diferente sitio. Por ehèmpel habitantenan di bario a pasa angua den bario di Antriol, Amboina, Nort’i Saliña, Rincon i Tera Kòrá den sentro di bario. For di kuminsamentu Kompleho Deportivo Jorge Nicolaas na Playa tabata un sitio sentral pa pasa angua, kaminda tabata pasa angua durante henter siman.
For di djamars 8 di yüni te ku djaweps 10 di yüni ta posibel pa pasa e promé angua kontra corona sin sita na Kompleho Deportivo Jorge Nicolaas. Por hasi esaki riba e dianan ei for di 09:00 – 14:00 or. Pa pregunta tokante pasamentu di angua òf pa traha un sita pa pasa angua suidadanonan por yama e number grátis 0800 0900.
Post Views:
13


text:
WILLEMSTAD – Di kada mil mucha muhé entre dieskuater i diesnuebe aña na Kòrsou, 34 ta mama. Asina e Instituto di Salubridat Públiko di Kòrsou (VIC) a kalkulá aña pasá. E porsentahe di mama tiner for di 2008 (3.5 porshento) apénas a baha.
Tin mama tiner ku ta masha felis i kontentu ku nan embaraso, pero ta sosodé mas tantu ku e no tabata planeá. E mucha muhénan ta kore e riesgo ku nan famia ta kore ku nan i na algun skol nan mester kita skol promé ku nan kaba.
Fundashon Guia i Forma ta duna e mucha muhénan akohida na Kas Bruder Pius. Despues e muchanan ta bai kas di nan mayornan bèk kaminda despues di seis luna di guia di e fundashon nan ta riba nan mes.
Myra di diesshete aña a sali na estado ku diessinku aña. El a muda bai Kas Bruder Pius te dia ku el a haña si yu muhé. Pronto despues e mester a bai kas bèk. E no a mira e tata di su yu mas. “E tabata trata mi bon i nos tabata hasi hopi kos huntu, pero e no tabata ke yu. Ora mi a kont’é ku mi ta na estado el a rabia. El a haña ku mi mester a evitá esaki.”
No tin antikonsepshon
Myra no tabata usa antikonsepshon i aworaki, despues di su embaraso, tambe e tin relashon sin protekshon ku su partner. Segun Adriana Boersma, ku a investigá mama tiner na entre otro Kòrsou, uso di antikonsepshon ainda ta un problema. “E kousa mas grandi di embaraso no deseá ta no usa antikonsepshon konfiabel. Tin mucha muhé ta us’é pero no strukturalmente”, por lesa den su investigashon.
Segun Boersma informashon seksual, pero tambe legalisashon di aborto ta sòru pa tin ménos embaraso no deseá i mihó kuido pa hende muhé. Na 2015 por lo ménos sinku mucha a keda hospitalisá despues ku nan a tuma píldora di aborto ku nan a haña ilegalmente. “E kantidat aki probablemente ta mas haltu pero no a registr’é.”
Lugá pa un tempu limitá
Davidson Mourillon ta presidente di Fundashon Guia i Forma. Kas Bruder Pius pa akohida di tiner na estado te 18 aña ta un di e fasilidatnan ku ta kai bou di e fundashon. E akohida ta limtá na un sierto tempu. E fundashon ta dependé di supsidia di gobièrnu, pero pa un gran parti di donashon tambe. “Si ta berdaderamente nesesario, tin bia nos ta logra prolongá e akohida ku un donashon. Pero normalmente nos mester laga nan bai.”
E guia adekuá
E mamanan hóben tin bia por akudí na bibamentu bou di guia na Bramendiweg. Lástimamente e mayoria despues ku e yu nase ta bai kas di nan mayornan bèk, tin bia bou di sirkunstanshanan deplorabel. “Nos ta guia nan seis luna mas, di un distansha, i despues nos mester laga nan bai. Ta difísil pasobra nos sa kiko mester pa duna un mucha muhé asina e guia i informashon adekuá.”
Outor Elisa Koek


text:
Dushi Bake & Cooking Hour
Tokante Curaçao Delights
Kushiná i trahamentu di kos dushi ta un arte ku tur hende por siña. Esaki mes ta e motivashon tras di Curaçao Delights; e úniko plataforma online lokal ku ta instruí bo kon pa prepará un variedat grandi di reseta pa diferente kuminda, bolo i kos di boka dushi.
Bira un profeshonal den kushina dor di sigui kursonan online ku ta speshalisá pa siñá bo e reseta i método di preparashon di e platonan di mas popular na Kòrsou. Kursonan ta den forma di video on demand, ku bo ta siña téknikanan kulinario ku ta kapasitá bo pa por prepará kualke plato riba bo propio tèmpo.
Kursonan resiente
Nos Fundadó
Jeritza Beaumont
Curaçao Delights ta ekspreshon di kurason di su fundador Jeritza Beaumont. Konosí na Kòrsou komo é trahadó di bolo, Jeritza su abilidatnan kulinario ta hopi diverso.
Tur kos a kuminsá na aña 1990, kaminda Jeritza a disidí di laga su trabou na banko, pa asina por siguí ku su pashon den trahamentu di bolo. Den e temporada akí el a dediká su mes na traha bolo, dòrna bolo, pero tambe duna tayer tokante trahamentu di bolo.
Den transkurso di añanan, Jeritza a sigui perfekshoná su abilidat di traha bolo i a bira konosí pa trahamentu di e delisioso bolo pretu. Ku e deseo pa laga mundu kompletu sera konosí ku e bolo pretu di Kòrsou, Jeritza a kuminsá bende kahitanan di bolo pretu, tantu lokal komo internashonal. El a bira asina popular ku el a haña e apodo di “Queen di Bolo Pretu”.
Ku tempu Jeritza a sigui amplia su konosementu den e área di trahamentu di bolo i a bin ta dominá e materia aki pa añanan kaba. A pesar ku el a sigui traha bolo i tambe kushiná, nunka Jeritza a stòp di duna tayer na hendenan ku ta’tin e deseo di siña mas.
Den su afan pa hasi su tayernan mas efektivo i siña aun mas tantu hende, Jeritza a selektá diferente profeshonal den e área kulinario pa forma un tim ku por duna lèsnan di kushiná i trahamentu di kos dushi. Di e forma akí el a krea Curaçao Delights online.
Skohe pa Curaçao Delights
-
Ekspertonan Kulinario
Instruktor di kada kurso ta profeshonalnan ku konosementu i eksperiensia kulinario. Atkerí abilidatnan kulinario nobo for di ekspertonan mes.
-
Kurso Profeshonal
Kursonan simpel i fásil pa komprondé i aplká. Siña téknikanan kulinario manera kon ta sasoná, kòrta karni i bèrdura i tambe dekorashon di plato.
-
Lèsnan Detayá
Kursonan ta kontené resetanan na midí i método di preparashon di kada plato. Resetanan i método di preparashon ta garantisá kalidat altu di kushinamentu.


text:
Bolo di tres kolo di likùr
E nòmber ta papia pa su mes. E bolo akí ta wòrdu trahá ku tres sabor di Curaçao likùr. E base di e bolo ta panlefi i ta yená ku fruit cocktail i krema. Den e video akí Jeritza Beaumont, kende ta un eksperto den trahamentu di bolo ta bai siña bo paso a paso kon pa traha e bolo akí. Den un otro video (Link panlefi di 12 webu/1 liber di bolo), bo ta bai siña kon ta traha e panlefi.
Loke bo ta bai siña ta:
· Kon pa traha un bolo di tres koló usando fruit cocktail komo reyeno
· Dikon ta importante pa usa un speed nòrmal pa bati e manteka na momentu di traha e krema
· Dikon bo tin ku tene kuenta ku e kantidat di ‘foodcolor’ ku bo ta usa
Konosementu
· Konosementu básiko
Kurso akí ta inkluí
· Video ku durashon di 24 minüt i 9 sekònde
· Akseso ilimitá na video
· Akseso via selular i kòmpüter


text:
Bon biní!
Esaki ta e blòg di e tim ku ta tradusí WordPress na papiamentu (pa Kòrsou i Boneiru). Tin un sitio similar pa e tim di traduktor pa papiamento (di Aruba).
E tim ta relativamente nobo. E idea, por lo pronto, ta pa tradusí WordPress, WordPress.org i e tema Twenty Twenty. despues lo mester sigui has trabou di mantené i aktualisá e tradukshonnan. Pa hasi tur esaki tin algun trabou preliminar ku mester hasi. Entre otro, mester traha un manual pa traduktor, di moda ku nos tur por ta riba mesun liña. Nos ke reklutá mas hende tambe pa por hasi e tradukshon den mas tiki tempu. Si bo ta interesá, bo por indiká esei aki pa e proyekto prinsipal (tradusí WordPress): https://translate.wordpress.org/locale/pap-cw/default/wp/dev/. Una bes bo registrá nos por dunabo mas informashon tokante e sobrtá proyektonan di tradukshon di WordPress na papiamentu.
Esaki ta un trabou boluntario, ku nos ta hasi ku mil amor. Nos ta spera bo tambe por duna nos un brasa pa por ofresé Kòrsou i Boneiru WordPress den nos mes idioma.
Komuniká ku nos
Si bo ke mas informashon i komuniká ku nos tokante progreso di e proyekto, por fabor usa e plataforma Slack. Nos direkshon ta: Wp-papiamentu-o. Por pidi akseso na richenel.ansano@gmail.com.


text:
Biblioteka
Un biblioteka òf libreria (na Griego: BιBλιoθnkn bibliotèkè, "lugá pa warda buki") ta un kolekshon di buki, dokumento, fuente literario, rekurso òf material útil pa uso komun; organisá i mantené pa un instituto privá òf públiko. Biblioteka por ta nifiká tambe e lugá òf espasio kaminda ta warda e kolekshon aki. Den un biblioteka mayoria bia tin un espasio tambe pa sinta studia.
E kolekshonnan den un biblioteka ta wòrdu usá pa personanan ku no tin e moda pa kumpra nan mes kolekshonnan, pero ku si mester di esakinan pa studia òf pa hasi kualke investigashon. Tin bia tambe bo ta haña den un biblioteka kolekshonnan antiguo òf ku un balor asina haltu ku no por haña esakinan pa kumpra. Banda di esaki por haña tambe yudansa serka un bibliotekario, kual ta un eksperto den buska, organisá i interpretá informashon.
Awendia bibliotekanan ta manera un mangasina di konosementu i un punto di akseso pa imprenta, oudio i materialnan visual den tur tipo di format. Bibliotekanan tambe ta fasilitá e públiko ku akseso na fuentenan elektróniko i Internèt.
Tipo di BibliotekaEditá
Rònt mundu bo por haña diferente tipo di biblioteka. Esnan mas konosi ta:
- Biblioteka públiko
- Biblioteka nashonal
- Biblioteka sientífiko
- Biblioteka Musikal
- Biblioteka Digital


text:
3-2019 – KvK cu analisis di registracion durante 2018: CANCELACION DI NEGOSHI TA PRIMORDIALMENTE PA MOTIBO DI E GASTONAN HALTO PA MANTENE NEGOSHI
Oranjestad – Camara di Comercio y Industria (KvK) a compila informacion saca for di e registro di negoshinan. For di e datonan cu a colecta KvK por haci un analisis pa duna un indicacion con e situacion comercial di Aruba a desaroya durante 2018. A base di e informacion di e registro por mira cuanto negoshi nobo a habri indicando e interes y oportunidadnan comercial di e empresario y di otro banda a base di cancelacionnan por observa e fluho di negoshinan cu a sera nan porta durante e aña. Na momento cu un empresario bishita KvK pa sera su negoshi, e ta wordo pidi pa yena un formulario pa completa e formalidad di sera e negoshi. Den esaki ta pidi tambe pa duna un breve descripcion di e motibo tras di e cancelacion. E informacion aki ta keda confidencial y e ta importante pa por trece claridad di e motibonan cu ta reina y di e forma aki bin cu solucion pa mitiga e cantidad di cancelacion y yuda mantene negoshinan activo.
Registracion di negoshinan durante 2018
Awo cu 2018 ta tras di lomba, KvK tin e cifras di december tambe y por haci un comparacion completo di 2018 cu 2017 pa asina duna indicacion di desaroyo di e registro di negoshi na Aruba.
For di e datonan ta sali cu durante 2018 a registra un total di 1309 empresa. Di e total aki tin 144 NV, 1 AVV, 437 VBA, 687 propietario unico (eenmanszaak), 23 VOF y 17 cu ta otro categoria. Durante 2018 tabatin solamente 1 registracion di e tipo di empresa AVV y esaki ta tambe e unico offshore registra. Den 2018 KvK ta observa un total di 836 empresa cu a cancela nan registracion. Di esaki tin 101 NV, 50 AVV, 35 VBA, 626 propietario unico, 17 VOF y 7 cu ta otro categoria.
Si haci un comparacion cu e aña anterior nos por observa lo siguiente:
Por observa cu e registracionnan pa un negoshi nobo den su totalidad ta menos den 2018 compara cu 2017. Esaki ta conta pa tur tipo legal cu excepcion di VBA y VOF cu a mira mas registracion durante aña 2018 compara cu 2017. Ora observa e cancelacion por mira lo siguiente:
Motibonan pa cancela negoshi
For di e cifras di cancelacion por mira un crecemento den negoshinan cu a cera durante 2018. Pa por haya un bista kico por ta e motibo di esaki a analisa e contestanan cu a wordo yena. Durante 2018 e motibo principal pa cera negoshi ta e gastonan halto pa mantene negoshi. Na 2017 e motibo principal tabata cu no tin actividadnan comercial pa por mantene un negoshi activo. Tin varios motibo cu no ta mucho frecuente y a wordo poni bou e titulo “otro motibonan”. Bou esaki por menciona motibonan manera motibo personal, cancelacion di projecto, bende negoshi, problema cu adres of localidad.
A base di e cifras ta mustra cu durante 2018 e empresario tin hopi cautela ora di habri negoshi. Tin menos negoshi nobo registra durante 2018 compara cu 2017 y e cantidad di cancelacion a crece. Ademas hopi negoshi di e tipo propietario unico a cera. E tipo aki ta e grupo di mas grandi y ta esun cu ta contribui na gran parti na e economia y sector laboral di Aruba.
Hermana isla y region
Dato cu nos a colecta di CBS di Corsou ta indica cu negoshinan di nos hermana isla tambe ta sinti cu nan ta haya nan mes cu obstaculonan pa haci inversion. Indicadornan principal ta falta di financiamento y e expectativanan di e mercado local. E factornan aki ta acopla 50% di respondientenan di un encuesta haci na Corsou. E confiansa durante e ultimo añanan tambe a keda disminui den ultimo paar di aña. Na Corsou tambe a experiencia un caida den nan GDP y e contribucion negativo ta principalmente door di confiansa y falta di servicionan financiero, hunto cu salarionan abou y gastonan halto. Comercio a krimp den benta tanto den wholesale como retail. Turismo den forma di restaurant y hotel ta contribui positivamente na e GDP di Corsou pa 2018. Situacion di Venezuela tambe ta hunga un rol cu ta impacta economia y comercio di Aruba. Un parti importante di turismo di Aruba a sufri un caida e ultimo añanan caminda no ta yega e cantidadnan di bishitante procedente for di Venezuela cu ta inverti den nos economia. KvK ta tene na bista e desaroyonan den nos region y ta duna su aporte na e comerciante local pa por mantene negoshinan activo na Aruba.
Aruba, 14 januari 2019
Camara di Comercio y Industria (KvK)Scroll To Top


text:
Selebrá bida
Ora ta trata di eventonan importante di bida manera kumpleaño, boutismo, risibimentu òf kasamentu, nos ke pa tur kos kana segun plan. Pa logra esaki ta pone hopi atenshon i dedikashon pa yega na e resultado deseá. Meskos ku e eventonan akí, un entiero ta un evento sumamente importante. Esaki ta e momentu ku ta tuma despedida i alabes selebrá i rekordá bida di un ser kerí.
Gastunan inesperá
Un entiero kasi semper ta inesperá. Esei ta nifiká ku tin ku regla hopi kos den korto tempu i si bo no ta bon sigurá bo gastunan por akumulá drástikamente. No laga esei tambe ta un sorpresa. Kuminsá plania bo entiero awe mes. Laga Extura dunabu un man.
Nos paketenan: http://www.extura.cw/kua-seguro-ta-kumbini-mi/
Bo tabata sa ku?
- Na Kòrsou tin mas ku 1200 hende ta muri pa aña, ku ta 100 hende pa luna i 25 hende pa siman?
- Un entiero ta kosta entre 7 ku 15 mil florin i ku e gastunan ta subi anualmente?
- Pa falta di un bon seguro hopi hende no por tuma despedida manera nan ta deseá?
- Anto ku esaki ta trese problemanan innesesario pa esnan ku ta keda atras?
- Extura ta kòrda tambe riba esnan ku ke reuní na nan pais natal?
- Mas yòn bo kuminsá mas barata esaki lo sali bo?
Plania adelantá
Bo tambe ke pa bo ser nan kerí por tuma despedida di bo na e mesun manera ku nan a selebrá bida huntu ku bo, liber di gastunan inesperá? Plania bo entiero huntu ku Extura. Extura ta mas ku un seguro di entiero. Extura ta bo man finansiero den temporada difísil.
Paso bo entiero ta bo responsabilidat bou di nos guia i seguridat!
Bishitá nos wèpsaitnan aki


text:
E documento ‘Nul Meting Corporate Governance’ ta riba website di Prome Minister
“Integridad pa Gabinete Wever-Croes ta un aspecto sumamente importante y ta para central den tur e meta y plannan di gobernacion”, ta palabranan cu Prome Minister Evelyn Wever-Croes semper a enfatisa desde cu el a asumi liderasgo di nos pais.
E Ministerio di Integridad ta cay bou Minister President Evelyn Wever-Croes y ta basa riba tres pilar; Bureau Integriteit, Integriteitskamer, y Corporate Governance Code.
Gabinete Wever-Croes a institui Bureau Integriteit na 2018 y ta preparando pa asina por cuminsa cu e trabounan necesario riba e tereno di integridad. Pa loke ta trata e Integriteitskamer, e trabounan lo sigui e aña aki pa motibo cu tur cos a wordo para aña pasa door di e pandemia. Pa cu e tema di Corporate Governance Code, Gabinete Wever-Croes a bin ta hopi activo desde 2019.
E Corporate Governance Code ta e codigo/reglanan cu ta regula e gobernacion den entidadnan di Gobierno, pues con e control y supervicion mester tuma luga riba companianan estatal. Minister President Evelyn Wever-Croes a institui un comision cu ta encarga pa traha riba lo necesario pa tin un bon codigo pa loke ta trata nos companianan estatal.
Basa riba investigacionnan cu a ser haci di kico ta e posicion di corporate governance bou tur instancia semi-publico, e comision a prepara un “nul-meting” corporate governance. E comision aki a busca tur informacion necesario pa loke ta trata e leynan y reglanan y tambe e temanan di cumplimento door di e directornan y e miembronan di hunta di comisario di e companianan aki. Esakinan ta informacionnan clave pa yega na e normanan necesario cu nos companianan estatal y institutonan semi publico mester cumpli cu ne. Tambe a tene hopi entrevista cu esnan envolvi den esaki y e resultadonan a ser publica den un documento di “nul-meting” cu lo ser publica awor.
Na Aruba tin varios punto cu no ta wordo cumpli segun e reglanan di corporate governance. Pero tambe hopi compania a tuma riba nan mes pa practica e reglanan di corporate governance manera mester ta apesar cu den gobernacionnan anterior no tawata tin mucho enfoke riba e tema aki. Por a nota cu durante gobernacion anterior “corporate governance” no tawata existi ya cu e gobernantenan tawata haci y deshaci den e companianan estatal. Gobierno anterior tawata pone e companianan aki paga gastonan di viahe di gobierno.
Desde cu Gabinete Wever-Croes a sinta e reglanan pa cu corporate governance a bira un prioridad, asina dunando espacio na e companianan estatal pa carga nan mesun responsabilidad. Awor ta trahando pa mira unda y con por mehora e corporate governance code di companianan estatal.
E documento cu yama Nul Meting Corporate Governance, lo ser publica riba e website di Prome Minister: pmo.arubagov.org. Den cuadro di transparencia, tur esnan cu ta interesa pa lesa esaki por bay riba e website aki y haña e documento. Importante pa notifica cu e “nul meting” no ta score mucho positivo riba tur punto pero pa Gabinete Wever-Croes ta importante pa cuminsa cu un base-line assessment pa asina mehora e corporate governance den e companianan estatal.


text:
Ainda no tin claridad riba e recorte di 5 miyon den fondonan di AZV
Mester por bin cu un plan B cu no ta afecta calidad di cuido
Lider di Fraccion di POR den Parlamento, Dellanire Madurodurante conferencia di prensa a elabora riba e tema di recorte di5 miyon den AZV.
El a expresa cu for di aña pasa a bin ta atendiendo riba un di e condicionnan cu Hulanda a pone pa e ayudo financiero brinda naAruba pa atende cu e crisis di Corona, esta e cortamento di 5 miyon for di e fondo di AZV.
Na diferente ocasion Maduro a yega di bisa cu esaki mesterwordo haci den forma diligente y no manera ta e situacion aindapasobra keto bay ta incomprondibel con e calculacion di 5 miyon a wordo haci.
E punto aki a wordo treci siman pasa na e representantenan diHulanda durante reunion di IPKO (reunion interparlamentario dipaisnan den Reino) y a pidinan pa nan input den esaki mirandocu ta un situacion sumamente doloroso pa nos comunidad.
Den e cuadro aki Dellanire Maduro a conta cu aña pasa comopresidente di e comision di salubridad a reuni cu actual ex director di AZV riba e 5 wave model cu ta splica con ta reducipa por corta y compli cu exigencia di Hulanda. Na e momentoey el a haci un apelacion pa bin cu un plan B di con por cortaincluyendo idea y pensamentonan di tur dunador di cuido pa hunto por yega na algo cu ta duradero y cu no ta bay impactaden un forma enorme e calidad di cuido cu mester duna na tur e ciudanonan.
Siguiendo riba e tema aki, por a tende cu dialuna tabatin un tipodi protesta na Hospital, cual ta comprondibel tambe, mientras cu ta spera cu e reunionnan entre gerencia y sindicato dienfermeronan continua diamars y diaranson y asina lo wak con e situacion lo sigui desaroya.
Dellanire lo desea di haya sa mas informacion riba e recientebishita di Secretario di Estado Knops na Aruba detayenan di e landspakket, con largo Aruba tin cu sigui contribui na e recorteaki, specialmente na e recorte di salud, cu a bin hustmente namomento di crisis den salud y cual ta haci incomprendibel.
Mas aleu parlamentario di POR ta considera cu ta importante pa bin cu un impact study. Prome cu bisa cu ta bay corta X suma disalario of presupuesto, por garantisa kico e impacto ta bay ta, kiconsecuencia esey lo bay tin y esaki no a tuma luga.
“Pa nos esey ta importante pa por hustifica na nos hendenandicon ta sigui cu e cortamente y dicon mester stop’e. Mi tacontento di por a scucha cu hospital ta haciendo nan tarea pa demostra ki impacto esaki ta bay tin si continua cune”.